
Varmega nokto en frua junio, e la drinkeyo 
ye 17ma-strado ed Okesma-avenuo en New 
York City esas tranquila. Bill Purdy, la 
drinkeyestro, babilas nelaute kun sua bone 
konocata kliento Joe Starkman. Yuna viro 
sole sidas an tablo proxim la strado-pordo e 
tenas biro, la sama biro quan il komprabis 
un horo plu frue. Bill Purdy ne molestas 
klienti, tote ne kande la drinkeyo ne esas 
tro plena de homi. Bill e Joe askoltas la 
radiofono. Anuncisto raportas pri sporto en 
Chicago. 

“Ho!” grunis Starkman, pro ke la bulo 
kaptesas e la ludo esas finigata. “Lu 
nultempe devis donir tante facila falio.’ 

“Mickey ne brilas canokte,” dicis Purdy. 


“Le White Sox—quale le Yankee povas 
perdar ludo kontre le White Sox?” Joe 
desestimante regardis sua biro. 

Ka pluso? Purdy questionis. “Dek 
minuti til klozar.” 

‘No, danko, tro tarda por me. Me vekos 
dum la nokto.” Starkman jemante staceskis, 
vishis sudoro de sua fronto. De pos mea 
retreto, me tro ofte tro tarde restas vigila.’ 

“Nulo altra facinda, ka ne?” 

La spozino dicas, ke me esas tro multe 
en la domo.” 

Purdy gutur-ridis. 

“Dum quaradek yari el plendis, ke el 
nultempe vidas me. Me retretas, e nun el 
tro multe vidas me.” 

“Nultempe satisfacata, ca dami. Mea 
spozino dicas, ke el quik pedfrapos me ek la 
domo, se me ultempe retretos.” 

“Ne retretez, Bill. Me ne volas marchar 
plu kam un strado por mea biri.’ Starkman 
sospiris. ‘Hu. Varma nokto.” 

Esos varmega somero, Purdy 
konkordis. 

“Ni havas kabino norde en le Catskill- 
monti. Beleta loko, an lageto. Nun me 
tandem povas juar ol dum la tota somero, 
ne nur dum semanofini. Ni probable iros 
adibe dum la venonta semano. Me intencis 


irar dum la festo-semanofino, ma la 
trafiko... il pezoze staceskis. ‘Me rividos vu, 
Bill. 

“Sorgez vu, Joe.’ 

“Adio.” 

Starkman gratis sua ventro, metis sua 
chapelo, ed ekiris sen regardeto ye la viro 
qua sidas tante taceme dum plu kam un 
horo. 

Purdy vishis la drinktablo, ekswichis la 
radiofono. Il vidis sur tabureto la surtuto 
quan Starkman obliviabis. Il ridetis e 
sospiris, depozis sua toalo ed extensis 
manuo por prenar la surtuto ed irar por 
retrovokar Starkman. Lore il vidis l'altra 
kliento, qua nun stacas avan la drinktablo. 

“Ho, me preske obliviis ke vu—’ 

Il lore remarkis, ke la viro tenas du 
revolveri, apuntata ye lua ventro. 

Yes, tre kalme dicis la viro. “Ne timez, 
restez kalma. Facez nulo stupida. Me ne 
volas nocar vu, ma me ya povas.” 

Purdy regardegis la vizajo dil viro. Yuna 
viro, evanta cirkume duadek-e-kin yari. 
Obskure bruna hararo, okuli. Probable alta 
de 1,75 metri. Dina. Ne bela, ne leda. Ne 
remarkinda. Ecepte la granda manui qui 
tenas granda pafili. 


“Cesez studiar me, quik donez la 
pekunio del kaso.” 

Tainstante la strado-pordo apertesis e 
Joe Starkman rieniris. “He, me obliviis la 
surtuto. Me evidente oldeskas, ed es tante 
varmega—' 

La viro armizita rapide jiris e pafis 
unfoye. Joe Starkman kriis e falis adsur la 
pavimento en desordinita amaso. La pordo 
restis mi-apertita, kaptata da un de la pedi 
dil homo falinta. 

La viro armizita kurte anhelis, ma restis 
tote kalma. Il pozis la revolvero per qua il 
pafabis aden posho—la manuo apene tremis 
—retroturnis su a Purdy. La vizajo expresis 
nulo. 

‘Nu, la pekunio. Nur la papera, nul 
arjenta.” 

La kalmeso di ta voco sorcis Purdy. Il 
senvorte apertis la kaso ed ekprenis 
manuedo de bank-bilieti. Il transdonis oli al 
viro per ferma manuo. 

La viro aceptis la pekunio, regardetis ol. 
“Ka seifo?” il questionis. 

Purdy negis per kapsigno. “Omnanokte 
me portas la pekunio adheme.’ 

La viro regardis la bilieti. ‘Kad olti es 
omno?” 

‘Sundio-nokto.’ 


La viro levis la shultri. Il movis retroe 
vers la strado-pordo. 

“Ne telefonez policisti dum du minuti,’ il 
dicis. “Bona nokto. Il turnis su, dum 
instanto regardegis la homo qua tordite 
jacis sur la pavimento, pazis super la dika 
korpo, desaparis tra la pordo. 

Purdy restis senmove dum nur instanto. 
Il agitis sua kapo. Rapide il kuris de dop la 
drinktablo al pordo. Il prudente regardis 
ambadirecione tra la pordo. Esis homino 
distanta de un strado, homino 
promeniganta hundo. Nulu altra. 

Il squatis apud Starkman, prenis ilua 
shultri, sukusis e turnis la granda viro. 
Starkman anhelis e sospiris, ssss. 

‘Joe, quale vu standas?” 

Starkman apertis sua boko, nula vorto 
ekiris. 

“Restez tranquila, me telefonos por 
ambulanco.” 

Purdy kuris al drinktablo, prenis la 
telefonilo. Deo damnez omno, esabis nokto 
tante tranquila. 


Stupidulo! Pro quo lu retrovenis? 

Roberto Otano movis rapide ma ne tro 
rapide alonge 19ma-strado vers Broadway. 
Il mentale kontis: ilua quaradekesma rapto. 
Bona numero. L'unesma rapto eventabis 
preske un yaro ante nun, ye spic-vendeyo 
an Unesma-avenuo. Il sempre agis per la 
sama maniero: trovas mikra butiko o 
drinkeyo o kafeerio, vartas til ke nulu altra 
asistas, montras la revolveri, parolas kalme. 
La homi sempre transdonas la pekunio sen 
lukto. Ca nokto esis l'unesma foyo ke il 
pafabis. Regretinde. 

Stupid oldulo tresayigis me. Me mustis 
pafar. Esis bona pafo, omnakaze, rekte en la 
ventro. Komprenende, l’oldulo havas granda 

ventro, on ne facile falius. Pro quo lu 
retrovenis? Me mustis pafar. 

Roberto haltis sub strado-lanterno, tiris 
la bank-bilieti ek sua posho. Il remarkis, ke 
sua manui, quankam glaciatra, sudorifas. 

No. Atencez tua afero. 

Il agitis sua kapo, kontis. Sisadek-e-tri 
dolari. Mikra sumo. Ma il neofte ganis plu 
multa pekunio, ne deziris ganar tro multa. 
Pri sisadek dolari la policisti ne su agitas. 
Duacent o triacent, nu, li remarkus. 

Nun il pafabis homo. Ka lu mortis? La 
policisti certe esos plu atencoza. Roberto 
sukusis sua kapo, retroshovis la bilieti aden 
posho, marcheskis. 

Me darfis. Lu tresayigis me. 

Sisadek dolari suficos dum semano, 
cirkume. Il ne bezonas multo. Il entratenas 
nula vicii, nultempe ebrieskas, nultempe 
serchas la homini. Ilua matro sempre dicas, 
ke il esas bona puero. Un yaro ante nun il 
esis taxiisto, til acidento. Il ne povis 
afordar nova taxio, ed omnakaze, il nun ne 
prizas veturar. Pos l'acidento il esforcabis 
veturar, per taxio di amiko qua maladesas. 
Kande il sidabis ye la guvern-roto, ilua 
granda manui trepidis ed il respiris rapide, 
neprofunde. To desquietigis il. Il nultempe 
timabis veturar, il esas sempre kalma, mem 

dum mala trafiko, mem transirante ponti. Il 
esas flera pri sua kalmeso. Mem dum 
l’acidento—ol esis la kulpo di altra 
veturisto, qua rapideskis tra interseko 
kontre la trafik-signalo e kolizionis kun il, e 
quik pose la dopa automobilo «anke 
kolizionis—mem dum to omna il restis 
kalma. Mem kande lambulanco venis e 
forportis la pasajanto, di qua la brakio esis 
forarachita e la kapo frakasita, il restabis 
kalma. Il ipsa tote ne esis domajita. Ma 
sidante ye la guvern-roto di la taxio dil 
amiko, il ne povis guidar la veturo ek la 
vetur-korto aden la strado. 

Il ne povis restar heme, la matro, la 
fratini, omnu babilis, omnu reprochis, pro 
quo tu ne laborez? Quale pagar la lokaco- 
preco se tu ne laboras? Ociemo! Il quik 
translojis a pensioneyo, serchis laboro. 
Sensucese. Il translojis ad altra lojeyo plu 
chipa. Sensucese. Il obliviis quante ofte il 
mustis translojar. 

Do. Il kompris du revolveri de amiko di 
amiko qua habitas New Jersey, homo qua 
nule questionis. Pose la spic-vendeyo an 
Unesma-avenuo. Ta olda Grekulo, il deziris 
klamar, luktar, Roberto klare vidis to. Ma 
Roberto, quaze inspirata, kalme dicis, quale 
se il prerepetabis, “Ne destranquileskez, me 

ne nocos vu. Esas nur pekunio, ka ne? Ne 
igez me pafar vu por poka pekunio.” 
Automate dicis lo. E l’olda Grekulo lente 
transdonis la pekunio, kinadek dolari, quin 
Roberto prenis e desaparis aden la nokto. 

Roberto evidente havas talento. Tale 
omna ago eventis. Til nun. 

Roberto marchis a Park-avenuo ed 
eniris la metroo. Il vehis adsude til Spring- 
strado, ekiris. Nun esis preske un kloko. Il 
marchis ad Ludlow-strado, eniris sua nuna 
lojeyo, klimis l'eskalero a la quaresma etajo. 
Pozante klefo aden la seruro, il audis tump- 
o e ridetis. Kande il apertis la pordo, sua 
hundeto recevis il, stacante sur la dopa pedi 
an la pordo, la kaudo e la tota dopajo 
agitesis frenezioze. 

“He, Dino, il dicis, squatis, karezis la 
hundeto, qua skrachis per la avana pedi ye 
ilua pektoro, lekis esforcante atingar ilua 
vizajo. Ka me mankis a tu? He? Nu, esas 
tarda. Ka tu esis bona hundo? Bonege. Ni 
quik ekiros. Venez.” 

Roberto prenis ligo-rimeno qua pendas 
de la pordo-butono, ligis ol a la koliaro dil 
hundeto. Subite il sizis la hundo, levis lu, 
feroce embracis lu, inhalis odoro dil furo. 

Pose il duktis lu ek la chambro, adinfre 
per l'eskalero, adextere. Ye la bazo dil 
extera gradi la hundo quik urinifis. 

“Bona hundo, Roberto dicis. Venez.” Li 
promeneskis. 


Detektivo Ed Benjamin esis fatigita. Esis 
non kloki, il laborabis depos quar kloki 
matine pro la pafo che Bill Purdy, e nun 
questionas la drinkeyestro. 

‘Lu esis tacema,” Purdy dicis. Komendis 
un o du biri, sidis an tablo, askoltis la 
radiofono, me supozis. Dicis nulo.” 


“Cirkume 1,75 metri, konfirmis 
Benjamin. 

“Yes.” 

“Obskura hararo.” 

“Yes. 


“Ka nigra? Ka bruna?” 

‘Nu, bruna. Probable. Komprenez, 
advere lu tote ne es remarkinda. Nur kerlo, 
simila ad irgu.” 

“Nula barbo, nula labio-barbo.” 

‘No. Kelke estublizita, ma esis preske 
noktomezo. Fakte, me remarkis nur la 
pafili.' 

La chambro kontenis plu kam dek 
skribtabli, singlo havis sua policisto qua 
parolas per telefono, questionas civitano, 
mashinskribas raporto, od interbabilas dum 
drinkar mala kafeo. 

Benjamin turnis su al kunlaboristo, 
detektivo Charles Holstead. “Certe esas la 
sama homo.” 

Holstead konkordis per kapsigno. 
“Komprenende. La du revolveri certigas on.” 
“Ka du revolveri?” questionis Purdy. 

Benjamin acendis sigareto per acendilo, 
inhalis profunde, lansis fumo-nubo per du 
sprici de sua naztrui. Lu raptas multafoye 
dum la lasta yaro. Sempre la sama moyeno: 
lu vartas til tre tarde, vartas til esas nulu o 
preske nulu, sempre la kalma posturo, e 
sempre la du pafili. Nultempe ganas multa 
pekunio, neofte plu kam cent dolari. Lu 
ganus plu multo per simpla travalio.” 

‘Ni supozis, ke lu tandem pafez ulu,” 
dicis Holstead. “On ne portas du revolveri 
sen uzar oli, eventuale.” 

“Nu, qua lu esas?” questionis Purdy. 

Benjamin levis la shultri. “Ankore nula 
identiko. Ni obtenis bona fingro- 

imprimuri de ta bir-botelo quan lu drinkis 
che vu, ma me parius, ke li trovos nulo en 
la dosieri. Lu probable ne antee esis arestita, 
adminime en New York, adminime de pos 
ke lu esis kindo. Probable lu esas amatoro.” 

Holstead cinikale gutur-ridis. “Habila 
amatoro.” 

Lu ne es stupida, afirmis Benjamin. 
‘Ne avara. Mikra ganaji, nulo por atencigar 
ni. Til nun.” 

Purdy triste sukusis sua kapo. Joe es 
bona homo, bona kliento. Me esperas, ke lu 
risaneskos.” 

Benjamin sospiris e fricionis sua okuli. 
“Probable esus ne-util, ma ka me darfas 
demandar, ke vu bonvolante revuez nia 
kriminist-fotografuri, sro Purdy?’ 

“Certe yes. Ma me mustas apertar la 
drinkeyo ye dek-e-un kloki.” 

“Es bona, ni ne plu longe ritenos vu. 
Chuck, duktez sro Purdy—’ La telefonilo 
sonis. Benjamin levis ol. “Hike Benjamin.” Il 
askoltis. “Ka yes? Kande?” Il askoltis. “Oke. 
Sendez la raporto medikal a me. Ka la 
spozino es ibe? Oke. Il akrochis la 
telefonilo, turnis su a Purdy e Holstead, qua 
staceskabis ed iris vers la pordo. “Ne plus 
nur rapto ed asalto,” il dicis. 

“Quo es?” Holstead dicis. 

‘Starkman mortis.” 

Purdy anhelis, “Ha.” 

‘L’intestino perforata, septeso, falio di 
plura organi. 

Purdy palpebragis. ‘Il jus retretabis.’ 

“Nu, nun esas ocido,” dicis Holstead. 
Venez, sro Purdy, ni serchez ta 
fotografuri. Il duktis Bill Purdy ek la 
chambro. 

Benjamin itere fricionis sua okuli, pose 
frapis la skribtablo per la palmo di sua 
manuo. Nun ne plus nur mikra raptaji, nun 
esas ocido. Il havos plu multa helpo del 
departmento, se la chefo ne movos la kazo 
ad homocido. Adminime du viri. Forsan li 
nun povas efektigar ... ulo. 

Il prenis la telefonilo, cifragis, vartis. 
“Ka chefo? Benjamin. Ta rapto lastanokta 
divenas ocido. Yes, la kompatindulo mortis. 
Dek minuti ante nun. No, nula identifiko, lu 
evidente ne ja es en la dosieri. Ni bezonas 
adminime du viri, Holstead e me ne povas 
sole vizitar omna merkato e drinkeyo en 
Manhattan. Ka yes? Me tote ne deziras 
perdar ca kazo, me laboris pri ol tante 
longe. Yes, ni havas deskripto, ma ol es tro 
nebuloza, la kerlo esas tote ne remarkinda, 
ecepte por ta du revolveri. Yes, lu nun 
serchas la fotografuri, probable neutila se la 

bastardo nultempe esis arestita. Ka yes? 
Bonege, danko. Me bezonas adminime du 
plusa viri. Chefo ... Nu, plu bona kam nulu. 
Me uzos Barmun, il esas avida, deziras 
avancar, ilua okuli restas apertita. Sat bona. 
Danko.’ 

Holstead sole rieniris la chambro. 

‘Ka lu serchas?’ 

Holstead afirmis per kapsigno. ‘Tote 
futila.' 

“Komprenende.” 

Holstead sideskis, prenis taso de kolda 
kafeo. “Mala chanco por l'oldulo.” 

Jus retretinta.” 

Holstead afirmis per kapsigno. “Me ofte 
pensas pri to. On sempre audas pri olda 
policisto pafita jus ante retretor. Ka vu ja 
parolis kun la chefo?” 

“Ho yes.” 

‘E lu volis forprenar la afero.” 

“Ho yes. Me ganis ta ludo.” Il extingis la 
nun kurta sigareto. Lu donas a ni un viro.” 

“Nur un.” 

“Plu bona kam nulu. Barmun.” 

Holstead konkordis per kapsigno. ‘Sat 
bona, bona homo. Ne ociema.” 

‘Ni donos la deskripto ad il, il komencez 
en la Vilajo, vizitez la vendisti e drinkeyi, 

avertez li. Forsan lu trovos ulu qua 
memoras ca kerlo.” 

‘Kerlo nememorinda.” 

‘Lu mustas antee vizitar ta loki quin lu 
raptos. Lu evidente sorgeme projetas sua 
krimini, savas kande la loko esos 
neokupata, savas ka la proprietanto havas 
pafilo od employati. Ulu forsan rimemorus 
tala homo atencema. Adminime li esez 
avertita.” 

Holstead regardis la plafono. “Me 
pensas. Pro quo ne venigez l’artisto? Se ni 
kunvenas tri o quar de la viktimi, ka ni 
povus obtenar plu bona deskripto? Se on 
rimemorigas pri ulo da l'altri...' 

Benjamin levis un brovo e ridetachis. 
“Posible, quankam nulu de li bone memoras 
lu. O li influos luna l’altra e ni finos kun 
skisuro di Bozo la Klauno. Me nultempe 
fidas a tala kozi. Rimemorez ta Simon-afero. 
Li omna dicis, ke il esis negrulo, fakte nur 
Floridanulo bone brunigita.” 

Holstead gutur-ridis. “Nur ideo.” 

“Ne mala ideo. Ante ke Purdy livos, ni 
demandos, ke lu retrovenez, e ni parolez 
kun la ... hm, la tri maxim recenta viktimi. 
Ta drinkeyo an Varick-strado esis la lasta, 
ka ne?” 

‘Mm. Quar semani ante nun. Ed antee, 
ta libro-vendisto an Quaresma-avenuo.' 

‘Libro-vendisto.’ Benjamin desestimante 
agitis sua kapo. ‘Ta raptanto certe ne esas 
avara. Tro inteligenta, nultempe probas irga 
loko tro richa, tro granda.” 

“Tro inteligenta, e tro stupida. Portar du 
revolveri.’ 

‘Du plu timigas la viktimi kam un.’ 

‘Ulu mustas esar pafita, balde o 
nebalde.” 

‘E nun esis. Lu supozis, certe, ke omno 
eventos segun kustumo, ma Starkman 
rieniris, tresayigis lu. Lu ne esas tam kalma 
kam lu volas semblar.’ Il turnis su a sua 
skribmashino. “Me ankore laboras pri ta 
rapto che l' restorerio an 14emsa-strado, e 
tu ne kompletigis questionar ta drog- 
vendisto, ka ne?” 

“Lu anxieskas en la tanko, komencas 
trepidar. Me lasos lu timeskar dum plusa 
horo.’ 

‘Bonege. Me netigos ica deskripto, ni 
sendos ol a Burman, anke ad omna altri. Ne 
obliviez haltigar sro Purdy ante ke lu livos.” 

‘Yes ya.’ Holstead turnis su a sua propra 
skribtablo, levis sua telefonilo. 

Benjamin enrulis mova formulario, 
enlineigis la bordi, komencis skribmashinar. 

Nula advera posibleso trovar ta fripono, 
lu pensis. Nula espero, adminime ne til ke 
l’ocidero itere probas plusa rapto. 

Roberto jacis sur sua lito e regardegis la 
plafono dum ke sua radiofono nelaute pleis 
muziko. Roberto karezis la hundeto, Dino, 
qua apude jacis sur sua dorso, dopa gambi 
extensita, e juis la manuo gratanta la 
ventro. 

Pos du semani nur dek-e-un dolari e 
sepadek-e-du centimi restis. Lokaco-preco 
duadek dolari po semano, nutraji por il e la 
hundo, e li ne manjas multo. “Es bona, ke tu 
es mikra, Dino, Roberto dicis. La hundeto 
ociligis la kaudo dufoye. Roberto gutur- 
ridis. 

De la radiofono Bobby Rydell kantis 
‘Volare.’ 

Yes ya, dicis Roberto, “esas bona 
tempo por flugar.’ Il staceskis. 

Dino quik turnis su e regardis Roberto. 

“Venez. Ni iros a mama.” 

Dino staceskis, agitis la kaudo. Roberto 
prenis sua plata burso, shovis ol aden la 
dopa posho di sua pantalono, ekswichis la 
radiofono, buklagis koliaro cirkum la kolo 
di Dino ed atachis ligo-rimeno. Li ekiris. 

La matino esis varmega, somero frue 
venabis por sizar la urbo en sua teno 
sudorifanta. Dino anhelis ed avide flaris la 
forjetajuyi exter la pensioneyo, urinifis, tiris 
Roberto segun la bone konocata voyo. Li 
flanis adnorde til Delancey-strado, adweste 
til Mulberry-strado—tre lente tra Roosevelt- 
parko, Dino juis fekifar en la herbi dil 
mikra gazoni-adsude til Hester-strado. 
Roberto ankore havas klefo por la pordo, li 
eniris l'apartamenteyo, pulsis l’elevatoro- 
butono, vartis, eniris, ed acensis til la 
sisesma etajo. 

Il frapetis la pordo, eniris. ‘Ka mama?” 

Nula respondo. Il audis aquo fluar. Il 
klozis la pordo, itere klamis, “Mama.” 

“He?” de interne. ”Berto?” 

‘Yes, mama, ’s me.’ 

Anna Otano venis ek la balneyo. Elua 
dika brakii esis nuda til la shultri, la manui 
reda ed humida, gutifanta. El embraceskis 
il, haltigis su, ridis. “Me lavas kelk kozi.” El 

sikigis la manui per avantalo ed embracis 
Roberto. “Ho,” el kriis, “tu esas tante din!” 

‘Tu sempre dicas lo.” Il flaris l’odoro di 
elua hararo, mixuro de sapono e ranca oliv- 
oleo. Il kisis elua vango. “Pro quo tu lavas 
hike e ne iras a laverio?” 

“Ho, nur kelk kozi. Laverii es tro cher. 
Ho, tu venigas la hundo.” El milde forpulsis 
Dino, qua esforcas stacar an elua gambo. 

Roberto prenis Dino, levis lu, tenis lu en 
sua brakii e kisis lu. 

“Ube tu esis tante longe, ‘Berto? Ka tu 
trovis travalio?” 

“Ne ja.” 

“Pro quo ne? Tu ocieskas. Quon tu facas 
dum la tota dio? Tu ne drinkas, ka? Tua 
onklulo Lenny drinkis e mortis en la 
strado.” 

“No, mama, me ne drinkas.” Il inklinis 
su e pozis Dino sur la paruzita tapiso. La 
hundeto kurvigis su ed agitis la kaudo. 

“Quale tu subtenas tu? Advere tu es tro 
din. El pulsis su preter il ed iris aden la 
koqueyo. 

Roberto flaris la bona odoro del furnelo, 
ube ulo tomatoza ed alioza bolietis. “Me 
ganas poko hike, poko ibe. Standas sat 
bone.” 

‘Nu, sideskez, me trovos ulo por tu.’ El 
iris a la frigorizilo, apertis la pordo. “Tu ne 
devas restar fore tante longe. Me sucias. Pro 
quo tu ankore lojas extere? Tu es stupid. 
Retrovenez adheme, sparez la pekunio, ni 
omna standus plu bone.’ El ektiris paketo. 
“Me ankore havas sociso de hiere, Sandra 
ne manjis heme, me rapide fritos ol.” 

Roberto dicis nulo. 

“La sauco ne ja es pronta, ma ol esos sat 
bon por dejuneto” El prenis padelo, 
alumeto, acendis altra gasbrulilo, pozis 
granda kulieredo de graso aden la padelo, 
qua quik komencis krepitar. 

“Ube ’s Sandra hiere nokte?” 

“Rendevuo kun yunulo.” 

La sociso, rapide spicizita, esis pozita 
aden la padelo kun lauta krepito. Dino, qua 
sidis sub la tablo ye la pedi di Roberto, 
apertis sua boko e salivifis. 

Roberto arachis peco de pano en papera 
sako sur la tablo, manjis. “Qua?” 

Anna levis la kovrilo dil poto. Odoro di 
alio plenigis la koqueyo quale ventego. “Ho, 
studento, tre polit yunulo, Jonny es sua 
prenomo, me ne povas pronuncar la 
familio-nomo. Cheko.' 

“Ka Cheki?’ 

‘Ma bon Katoliki. La familio lojas en la 
nexta strado. Multa stranjeri eniras la 
vicineyo.” 

‘Hm. 

‘Nu, nuntempe la puerini trovas sua 
propra amiki. Lu ’s yunulo bonaspekta, tre 
polit. ’Berto, me parolis kun siorino Rosetto 
prehiere. El dicis, ke la spozulo Frank dicas, 
ke li ankore bezonas taxiisto che tua olima 
kompanio. Tu devas—’ 

“Quale standas Elena?” 

“Tu es tro stupida. Tu ganus tua olima 
bon salario, ni bezonas nov frigorizilo, ka tu 
ne audas ta zumo?” 

“Elena.” 

Anna mixis la poto de sauco, gustis, 
adjuntis poka pipro. “La gravideso 
perturbas el, sempre malad matine, mem 
plu male kam kun Tina. E Freddie nun 
laboras nokte. Me ne prizas, ke el esez sola 
nokte. Gravida, kun un-yar evanta bebeo... 
Ma tu, advere, ’Berto, pro quo ne 
retrovenar? Tu ne spensez por stupid 
chambreto en ula loko sordid kande hike es 
la familio, e pro quo tu ne laboras...” 

La babilado duris dum la koquo, dum la 
manjo. La karno esis inundita per saporoza 
sauco e multa fromajo. Roberto avide 
manjis e donis sociso-peceti a Dino. 

‘Ho,’ dicis Anna frunsanta la brovo, ‘ni 
nun bezonos plusa pano por la supeo.” 

Roberto pensis dum instanto, tordis su, 
ektiris sua plata burso. Yen.” 

Il tiris sua lasta dek-dolar-bilieto ek sua 
posho, pozis ol adsur la tablo. 

El regardis la bilieto. “Ka tu povas 
afordar?” 

“Yes, mama, me standas sat bone.” 

‘Me ne pretextas, ke ol ne esez util.” 

El laveskis la pladi ed utensili dum ke 
Roberto flanis aden la salono, sideskis avan 
la fenestro apertita, tra qua venis nula 
brizo. Dino saltis aden ilua gremio. Li tale 
restis dum plu kam un horo, la matro 
babilante e plendante e laborante en la 
koqueyo. Pos dek-e-sis kloki la pordo dil 
apartamento apertesis e la juniora fratino 
Sandra eniris. Il audis el kisar la matro e 
dicar, “Ho, to bonege odoras. Pose el 
preterpasis la salono irante vers elua lito- 
chambro e vidis Roberto. 

“Ha, tu tandem venas. En bona tempo.” 

“He, Sandy.” 

Dino saltis de ilua gremio e kuris a 
Sandra, qua prenis lu aden sua brakii ed 
embracis lu. El atencoze regardis Roberto. 

“Hm. Tu aspektas tre mala.” 

“Danko.” 

Vizito meze dil dio. Evidente tu 
hungris. Ankore nula travalio, ka ne?’ 

Roberto tacis. 

“Me ne komprenas tala ociemeso. Esas 
sat multa laboro en la mondo. Granda forta 
viro qua sidas sur la sedo— 

“He, atencez ta vorti. Ka ta Cheko docas 
a tu tale parolar a fratulo?” 

Sandra gaye ridis. 

Ka tu manjos heme icanokte? il 
questionis. 

‘Certe.’ 

‘Ka nula plusa rendevuo?” 

El ridetis. “Ne til venerdio.” 

“Qua es ta Jonny kerlo?” 

“Mama ne povas tacar.” 

“Qua il es?” 

“Nur amiko. Ma tre bela.” 

“Cheko,” dicis Roberto. “Me ne prizas, ke 
tu rendevuez kun puerulo quan me ne 
konocas.” 

“Quale tu konoceskus lu? Tu ne es hike. 
Tu ne darfas komandar me. Tu ne es la 
patro.” 

“Esas nula patro, me es tua fratulo, me 
es la viro—’ 

‘Viro chomanta. Viro chomanta ne esas 
viro. Tu mem ne plus rezidas hike,’ el akute 
dicis. “Tu ne plus es la rejo di ca domo.” El 

depozis Dino ed ekiris la salono. “Me facas 
to quon me volas. Me laboras por mea 
propra pekunio. Me ne atencas nekonocati.” 

Roberto restis sidante dum kelka 
minuti. 

Il audis la voco dil fratino de la balneyo. 
“Quala desordino! Mama!” 

Anna kriis del koqueyo, “Ho, me 
obliviis.” 

“Tro okupata per flegar tua granda 
bebeo!” 

Roberto subite staceskis ed iris vers la 
pordo extera. 

“Mama, me livas.” 

Anna aparis ye la pordo dil koqueyo, 
kuliero en luna manuo e pot-kovrilo en 
l’altra. “Tu iracigis el, me supozas. Ne 
atencez Sandra, Berto. 

“Dino, venez.’ 

“Adube tu iras?” 

Il levis la shultri. 

Restez por supeo, ”Berto. Irez e 
komprez plusa pano, ni havos spaghett' e 
bona salado.” 

Il inklinis su a Dino ed atachis la ligo- 
rimeno. “Me livas.” 

‘Nu, me preparos plado quan tu povas 
portar kun tu.” 

“No, mama, me mustas irar.... Me iras 
helpar amiko.” 

“Ka lu pagas tu?” 

Roberto forturnis su. “Adio, mama.” 

“Ka tu deziras, ke me dicez a Frank 
Rosetto— 

Roberto ja apertis la pordo. “Adio, 
mama. Venez, Dino. 

Li rapide decensis l'eskalero, ekiris 
l’apartamenteyo aden la varmeso dil stradi 
di New York. Multa homi plenigis la 
trotuari, esis dek-e-sep kloki, homi livis la 
kontori. Homi qui laboras. Roberto 
profunde respiris la aero humida. 

Dum plura hori Roberto e Dino vagis 
tra la streta stradi, la parko. Roberto 
sideskis adsur benko en la parko, regardis 
la multa preterpasanti, la yunini portanta 
jupi saltetanta; la pueri kuranta, 
biciklaganta, ludanta pri basketbalo; la viri 
portanta vestari, qui ventilizas su per sua 
chapeli, kravati desligita. Dino tranquile 
jacis sur la herbi ye ilua pedi, felica esar 
extere e regardar la multa agado. 

Unfoye Roberto staceskis, marcheskis 
trans la strado a vendisto por komprar 
sigareti, rimemoris, ke nur un dolaro restas 
en la posho, e kande il havos pluso? Il lente 
retroiris al parko, itere sideskis. Dino 

regardis il, ociligis la kaudo, sideskis, 
sternis su. Du skureli aparis, l'una persequis 
l’altra cirkum la trunko di arboro, e Dino 
saltante staceskis ed aboyis. La skureli 
haltis, regardis lu, quik klimis aden la 
branchi. Dino itere kontente sternis su. 

Noktesko. Roberto rezolveme staceskis, 
rapide marcheskis adeste. Dino kuris dop il. 
Li acensis la perono a la pordo di la lojeyo, 
klimis l eskalero, eniris la chambro 
lokacata. Roberto desligis la rimeno, dicis, 
‘Saltez, Dino, venez, e frapetis la lito. Dino 
saltis adsur la lito, sideskis, atencoze spektis 
dum ke Roberto iris al tirkestaro, apertis la 
supra tirkesto, ektiris sua du revolveri. Il 
apertis la fusil-chambreto dil una, pozis 
kuglo aden la vakua cilindro, klozis la 
chambreto. Malgre la varmeso, il metis 
vestono, pozis la du revolveri aden la poshi. 

Il karezis la kapo di Dino, dicis, “Restez 
bona, ne aboyez,' ed ekiris. 

Roberto studiabis la Dew Drop Inn ye 
23ma-strado e Dekesma-avenuo dum plura 
semani, savis, ke ibe esas multa pekunio 
prenebla pro ke ol esas tre populara, ma 
sempre tro okupata. Il eniris ol jus pos 
duadek kloki, e trovis, ke ol ya esas tro 
plena de homi. Preske omna tablo esas 
okupata, plura homi an la drinktablo, du 
garsoni e drinkifisto. Odori di fritita 
terpomi e biri e sigareti. Roberto stacis ye la 
pordo, cirkume regardetis, quaze serchar 
amiko, quik ekiris. Il stacis sur la trotuaro, 
turnis su adeste, flanis dum horo. Il regardis 
tra la fenestro di mikra apoteko: sat 
desertata, certe tro poka pekunio en la kaso, 
ma lu bezonas pekunio irge quante ganebla. 
Il eniris. Klosheto ye la pordo tinkletis. Il 

sentis, ke sua kordio rapide palpiteskas e 
sua pelo koldeskas. Ilua manuo en la posho 
tenis un de la revolveri, la kolda metalo 
preske shokis ilua fingri. Il koaktis su 
profunde respirar. Il regardis apotekisto, 
oldulo, kalva, bas-statura, grasa. Nula 
danjero de lu. Ma la kordio palpitegas, il 
sentas sudoro fluetar de sua axeli, kolda 
flueto qua priklas la pelo e trepidigas il. 

L'apotekisto regardis il, apertis sua 
boko. Roberto turnis su, quik ekiris. 

Extere sur la trotuaro, il pasis manuo 
trans sua fronto. No, il ferme dicis a su. No. 
Nula timo permisata. Nule. Il ne povas 
permisar tala timo quala to pos l'acidento. Il 
ne povas restar viktimo di sua propra 
emoci. 

Ya, me pafis ulu. Ne-eviteble. Por to pafili 
esas facita. Ne bona ago, ma necesa. Lu 
tresayigis me. Tale esez. 

Il forte tenis la revolvero en sua posho, 
koaktis su karezar ol til ke la metalo dil 
armo esis tam varma kam sua propra karno. 
La respiro kalmeskis, la sudoro sikeskis. Il 
tiris l’adheranta stofo di sua kamizo de sua 
karno. 

Oportas facar ulo. Il turnis su, marchis 
direte retroe a Dekesma-avenuo, a la Dew 
Drop Inn, ed eniris ol. 

Nun esas preske duadek-e-du kloki. 
Ankore multa klienti, muziko del jukeboxo, 
Bobby Darin kantas ‘Beyond the Sea.” La 
sigaret-fumo esas densa nubo flotacanta sub 
la plafono. Un de la garsoni apogas su an la 
drinktablo, babilas kun la drinkifisto, qua 
mixas alkoholaji. 

Roberto trovis tablo neokupata en fora 
angulo, sideskis. La garsono ye la 
drinktablo remarkis il, proximeskis. “Quon 
dezirata, sioro?” 

‘Miller,’ Roberto nelaute dicis. 

“Ka vu es sola?” 

“Evidente. 

“Esas spaco ye l' drinktablo.” 

“Me vartas amiko.” 

La garsono afirmis per kapsigno, iris al 
drinktablo, parolis al drinkifisto, qua apertis 
botelo e pasis ol al garsono. Lu pozis ol 
adsur plado e portis ol a Roberto, pozis ol 
avan il adsur papera boktuko. 

Roberto dankis per kapsigno, levis la 
botelo, drinketis. Il remarkis, ke la 
drinkifisto regardegas il, dicas ulo al 
garsono, la garsono turnas su, regardetas il, 
retroturnas su al drinkifisto, levas sua 
shultri. 

Il duris drinketar ta una biro til pos 
duadek-e-tri kloki e duimo. Klienti ekiris, 

nova klienti eniris. Nulu remarkis la sola 
homo qua sidas en angulo e, de tempo a 
tempo, lente drinketas biro nun tam plata e 
varma kam la aero en la chambro. Roberto 
spektis la drinkifisto, spektis dum ke lu 
pozas sempre plu multa pekunio aden la 
kaso, dum ke la klienti eniras, ekiras. 
Tempope la garsono proximeskis, dicis, “Ka 
pluso, sioro? Singlafoye Roberto ridetis, 
negis per kapsigno. 

‘L’amiko ne ja venas, dicis la garsono. 

Roberto ridetis, e la garsono levis sua 
shultri ed iris ad altra kliento. Balde la 
duesma garsono ekiris aden la dopa 
chambro dil drinkeyo, pos kelka minuti 
rieniris vestizita por la strado, konversis 
dum minuto kun la drinkifisto e l'altra 
garsono, ed ekiris. 

Nun, jus ante noktomezo, Roberto 
staceskis, marchis vers la drinktablo, 
proximeskis a la drinkifisto. “He, amiko.” 

La drinkifisto adsupre regardis. “Ka, 
sioro?” 

Roberto pozis la manui aden la poshi, 
quaze ektirar burso. Vice il sorgeme ektiris 
la du revolveri por ke oli esez vidata nur dal 
drinkifisto, e tre nelaute dicis, Uzez vua 
cerebro e ne esez nervoza o destranquila. 
Remarkez, quante kalma me esas, e vu anke 

restez kalma. Nulu bezonas saveskar, ke 
irgo eventas. Me ne deziras mortigar vu, ma 
vu vidos vua propra intestinaro se vu male 
movos.’ 

La drinkifisto regardis la pafili, regardis 
la tre kalma vizajo di Roberto. Il konkordis 
per kapsigneto. 

‘Bonege. Esez inteligenta, transdonez 
omna pekunio, tre kalme, tre nelaute. Ni ne 
deziras timigar la klienti.’ 

La drinkifisto apertis la kaso, ektiris du 
manuedi de bank-bilieti. 

‘Yes, nur la papera. Me ne es avara.” 

Roberto pozis un revolvero aden posho, 
aceptis la pekunio per la sinistra manuo, 
amaso satisfacanta, shovis ol aden posho. 
“Me nun ekiros. Dicez nulo, to ne valoras 
vua vivo, ka ne? Bona nokto.” 

Roberto lente pazis retroe, lore turnis su 
e kalme movis sempre plu rapide vers la 
strado-pordo. 

Il jus extensis manuo por apertar la 
pordo, kande voco klamis de tablo proxima, 
“He, Rob'o!” 

Roberto tresayis, regardis la tablo 
proxima. Ibe sidas tri viri, un de qui ridetas 
e signifas per la manuo. Quik il rikonocis 
homo kun qua il laborabis kom taxiisto, 
Marty Powell. 

“Quale vu standas, amiko? Tun me 
longatempe ne vidis—' 

Roberto kuris tra la pordo. 

La drinkifisto klamis, “Lu jus furtis de 
me!’ 

Marty Powell aspektis konfuze. La du 
kompani e l'altra klienti tacis e regardegis 
la drinkifisto. 

La garsono lansis su vers la pordo. 

“Atencez, lu ”s armizita! kriis la 
drinkifisto. 

La garsono jetis su tra la pordo, regardis 
ambalatere. Il vidis preterpasanti regardar 
fore addope, sequis lia regardi, ibe vidis la 
formo fuganta dil kriministo. Sen pensar, il 
kureskis. 

Roberto kuris tre rapide. Ye la strad- 
angulo il disipis instanto por regardar 
addope, vidis la blanka jaketo dil garsono 
persequanta. Il rapide pensis, vidis taxio 
neokupata proximeskar, e quik kuris aden 
la strado adavan ol. La taxio haltis per 
freno-kriacho, la taxiisto pozis sua kapo tra 
la fenestro e klamis, He asno, damnenda 
stupidulo, quon vu—’ 

‘Helpez me, amiko! Roberto anhelis. 

‘Ekirez la strado! 

Roberto tre rapide dicis, “Me esis kun 
mea amoratino e me jus saveskis, ke el es 

mariajita. Yen, la spozulo venas, il mortigos 
me!’ 

La taxiisto regardis, vidis la garsono qua 
kuras vers li e brandisas sua armi. 

‘Me pregas!” 

La taxiisto ridetachis. “Enirez, amiko.” 

Roberto saltis aden la taxio, e la taxiisto 
frapis la gazolin-pedalo. La taxio kriachis e 
mujante preterpasis la garsono, qua 
mispazis saltante de la voyo e falis. La taxio 
hastis cirkum angulo adnorde «aden 
Okesma-avenuo. Roberto laxeskis sur la 
dopa benko. 

La taxiisto ridegis. Vu danjeroze ludas, 
amiko.” 

Roberto igis su ridetar. “El valoras to.” 

La taxiisto ridegachis. 

‘Ma nule pluse.” 

“Adube, kerlo?” 

‘Livez me ye 34ma-strado.” 

La taxiisto komencis gaye siflar. 
Roberto profunde respiris. Ilua kordio 
palpitegis, ma forte, pro ulo simila a joyo. 
Lore il pensis pri Powell. Lu rikonocabis il. 
La joyo quik koldeskis, ed il pozis luna 
manuo adsur revolvero en posho, l’altra 
adsur la saliajo de bank-bilieti. Il furteme 
ektiris la pekunio, quik kontis ol en 
obskura dopajo dil taxio. Preske triacent 

dolari. Il ne ridetis. Ilua nomo nun esas 
konocata. 

Il inklinis su adavane, sisis al taxiisto, 
“Hike, livez me hike.” 

La taxiisto frenagis, garis la veturo al 
bordo-petro. 

“Un dolaro nonadek, amiko.” 

Roberto ekiris la taxio, desfaldis du 
dolari e transdonis oli al taxiisto. Danko, 
amiko. Retenez la dek centimi.” 

La boko dil taxiisto apertite falis. “Ka 
dek centimi?” 

Roberto, ja forturnita, adiis per 
manusigno e formarchis. 

Dek centimi, grunis la taxiisto. Il 
klamis tra la fenestro, “Me esperas, ke 
nextafoye la bastardo aplastez tu! Il 
pedfrapis la pedalo e mujis aden la trafiko. 

Marty Powell ne prizis parolar kun policisti, 
e detektivo Benjamin ne esis sorto de homo 
jokema por tranquiligar nervozulo. 

Du hori ja perdesis pos la rapto che 
Dew Drop Inn ante ke Benjamin esis 
vekigita e povis arivar, e nun la kriministo 
savas, ke la policisti havas ilua nomo. Se lu 
fugas l'urbo, quale kaptar lu? 

“Ma ube ta Otano lojas?” 

“Me tote ne savas, Powell budeme 
respondis. “Me ja dicis. Kun la matro, me 
supozas. Li es Italiani, ka ne? Il ofte parolis 
pri sua matro. Questionez la patrono, la 
kontoro havos dosiero, me supozas. Esas 
tarda, me mustas dormar, me mustas 
laboreskar ye sep kloki.” 

“Nur kelka plusa questioni, sro Powell.” 
Benjamin mustis represar sua propra 
fatigeso ed iriteso. Holstead ja esas che 
Rockwell-Servico por questionar la patrono 
dil taxiisti. Burman esforcas vekigar oficiro 
por serchar taxiisto-registragaji por trovar 
fotografuro. Komprenez, vua amiko Otano 
probable mortigis ulu, pro to ni questionas 
tante urjante.” 

Powell negis per kapsigno. “Me ne 
kredas, ke Roberto pafus irgu.” 

l es armizita.” 

“Me vidis nula pafili.” 

Benjamin iriteme sospiris. “Nu, se il esas 
la sama homo—e ni es preske certa, ke lu ya 
esas~il ja pafis, e mortigis. Kande vu 
lastafoye vidis il?” 

‘Ne savas. Pos l'acidento. Ante ke il 
demisionis. No, me eroras, me vidis il pos 
to.” 

‘Parolez pri l'acidento.” 

Esis nur acidento. Ula bastardo 
rapideskis tra trafik-signalo, kolizionis kun 
Roberto. La kliento mortis, ne pro la kulpo 
di Roberto. Rob'o esis tre fortunoza.” 

“Ma il demisionis.” 

‘Il divenis kelke nervoza. Komprenende. 
Esis agitita, ka vu komprenas? Ulfoye 

eventas tale. Esis mala acidento, ma il ne 
kulpesis.” 

An altra tablo detektivo Yancek 
questionis la garsono e drinkifisto. 

“Pro quo vu chasis? Vu savis, ke la kerlo 
esas armizita.” 

La garsono levis la shultro. “Reflexo. Me 
ne pensis, nur chasis.” 

‘To multe pavorigis me, dicis la 
drinkifisto. “Me ne volas vidar irgu pafata. 
Me antee suspektis, ke esas ulo nejusta pri 
ta homo.” 

‘Ma, homo, quale ta fripono povas 
kurar! Me ganis multa konkursi kom 
skolano, e me nultempe vidis irgu tante 
rapida, ne mem atleti.’ 

‘E vu ne remarkis la numero dil taxio.” 

“Kande taxio venas rekte vers on, on ne 
remarkas numeri. Me vidis la vizajo dil 
veturisto, me probable povus rikonocar lu. 
Lu ridetachis, ta bastardo.” 

‘Ni serchos la diversa taxi-kompanii, ni 
sumnos vu se ni havas bona chanco.” 

“Vi havas lua nomo nun, ka ne?” dicis la 
drinkifisto. “De ta homo. Il indikis per 
polexo ye Powell. Lu devas esar facile 
trovebla. Me savis, ke lu esas la homo, pro 
ke ta policisto venis prehiere....' 

“Ni trovos lu, dicis Yancek. “Ma ca 
homo es inteligenta. Il nun savas, ke il esis 
rikonocata, ke ni havas ilua nomo e balde 
havos l’adreso. Il ne retroiros adheme, se il 
pensas. Forsan ekiros l'urbo, e takaze... Pro 
to ni mustas hastar.” 

“Me savis, ke lu esis ta homo,” repetis la 
drinkifisto. “Sidis ibe dum plu kam un horo 
e kompris nur un biro ... e ne pagis!” 

‘Do ni volas konoceskar ta homo,” 
Benjamin explikis a Powell. “Ni bezonas 
saveskar, quale il pensas. Ka vu povas 
memorar irgo pri il, irgo pri ilua kustumi? 
Kad il havas amoratino? Altra amiki?” 

Powell fricionis sua vangi. “Me ne savas. 
Il nultempe parolis pri su, nu, pri sua matro, 
yes, e fratini, me memoras. No, nultempe 
mencionis amoratino. Il es privata homo. 
Sat amikal, plurafoye venis kun ni pos 
laboro por biro. Me vidis il nur unfoye de 
pos la demisiono, til canokte.' 

“Ube?” 

“Esis preske un yaro ante nun, me ne 
memoras! Ulube en la mezurbo, me 
supozas. Me jus livabis kliento, me vetur- 
vagis por trovar nova pasajanto, vidis il 
marchanta sur la trotuaro. Me garis vers il, 
ni babilis dum minuto.’ 

‘Pri quo?” 

“Me ne memoras! Me questionis, quon il 
nun facas.” 

“Quon il facis?” 

“Nulo. Dicis, ke il laboras tempope, 
standas sat bone. Il questionis pri mea 
spozino, me nun memoras. Nur to. Me dicis, 
ke ni devas kunvenar por biro. Nur to. Il 
forflanis, me forveturis. Me nultempe itere 
vidis il til canokte, ne mem pensis pri il. 
Certe nultempe imaginis, ke il raptus....' 

Inquestisto proximeskis Benjamin. “Me 
ganis kelka bona fingro-imprimuri del 
glaso, se to importas.” 

Benjamin sospiris. ‘Irgo helpas. 
Konfirmez, ke oli esas le sama kam olti de 
la lasta drinkeyo, judiko demandos ligo. 
Oke, sro Powell, me lasos vu irar. Me 
dankas vu por vua helpo.” 

Powell staceskis. ‘En bona tempo. Il 
agitis sua kapo. “Me regretas. Esas tro tarda, 
e fakte, to omna shokas me.” 

“Komprenende. Se vu memoras irgo 
altra, bonvole telefonez ni. Yen mea karto.” 
Il transdonis karto. ‘Irgatempe, die, nokte. 
Me volas, ke vu venez al staciono morge 
por signatar raporto detaloza. E ni forsan 
telefonos vu pos ke ni kaptabos ca Otano, 
por ke vu identifikez il.’ 

“Vu nun havas multi kapabla identifikar 
il.” 

"Judiciisti prizas absoluteso, irge quanta 
multi afirmas...” 

“Yes, yes. Se posible.” 

Pos dormo vu forsan memoros ulo 
altra. Pos ke la shoko disipesas. Irgo 
helpas.” 

“Oke, oke. Bon chanco.. Il ekiris. 

Benjamin staceskis. “Portez irge qua vu 
havas al kontoro,” il dicis al inquestisto. 

L’inquestisto afirmis per kapsigno, 
ekiris la drinkeyo. 

Benjamin iris al tablo ube Yancek e la 
du employati sidis. ‘Ka vu havas omno, 
Yancek?” 

“Preske finita) respondis Yancek. “Vi 
venos al staciono matine por kompletigar 
raporti, siori?” 

Yes ya, avide dicis la drinkifisto. 

‘Ni regretas retenar vi tante longe de 
via dormo,’ dicis Benjamin. 

‘Ho, me ne povus dormar! dicis la 
drinkifisto. ‘Ca bastardo esis «advere 
maestro. Me esis raptita kelkafoye, ma il 
esis tante kalma. Imaginez, raptar pekunio 
dum ke klienti esas omnube, e nulu savis! 
Ne mem Gary hike.” 

La garsono afirmis per kapsigno. “Ne til 
ke ta homo klamis.” 

“Tante kalma. Advera maestro. La 
drinkifisto astonate agitis sua kapo. 

‘Ni balde livos vi tranquila Yancek 
dicis. 

‘Segun via volo, la patrono probable 
balde aparos, pos recevir mea mesajo. E me 
mustas netigar la loko por la di-employati 
ante ke me livos.” 

Tainstante la pordo dil drinkeyo 
apertesis ed Holstead eniris, venis vers 
Benjamin e Yancek. 

“Quon vu obtenis, Holstead?” questionis 
Benjamin. 

‘Ta kerlo qua laboras nokte che 
Rockwell savis nulo, do il telefonis a sua 
patrono, qua ne prizis vekigesar. Ma il 
tandem arivis e trovis dosiero pri ca Otano, 
en buxo en la gareyo. Lu ja obliviabis pri il. 
L'adreso esas an Hester-strado. Evidente il 
habitas che familio. Me ja komunikis kun la 
kontoro, demandis, ke li sendez viri por 
spektar l'edifico.” 

“Bonege.” 

“Ho, e nula dosiero che l' staciono pri 
irga Otano, me ja questionis.” 

“Ton me expektis. Nu, ni irez. 

Tl certe ne esos ibe.’ 

“Certe ne, ma ni irez. Forsan il esas plu 
stupida kam ni supozas, o plu timoza. 
Advokez plusa patrol-veturo, ni bezonos 
adminime quar viri. Se il esas ya ibe, il 
restas armizita e danjeroza. Yancek, amiko, 
vu darfas irar adheme pos mashinskribir ta 
raporti, danko. Siori, me dankas vi por via 
helpo. Me vidos vi morge che la staciono.” 

La drinkifisto dicis a la garsono, “Quale 
Dragnet!” 

Marchante al automobilo, Benjamin 
aspektis penseme. “Ulo pri ca afero ne 
harmonias.” 

Holstead ridetis pro ta vorto. “Quo?” 

“Me ne savas. Ne esas simila a l'altra agi 
di ca kerlo. Lu esis sempre tre sorgema, ne 
audacoza. Vartas til ke nulu asistas. Ico... Il 
apertis la pordo dil polic-veturo. “Canokte 
lu iras aden loko tre okupata. Raptas dum 
ke multi asistas. Ne es racionoza. Il 
sideskis. “Quale se lu defias ulu. Quale se lu 
mustas pruvar su.’ 

‘Ni irez.” 

‘A qua? Se yes ... ta Powell dicis, ke 
Otano demisionis pos acidento. Lu esis 
nervoza, ne povis veturar...' 

‘Ni irez.” 

Holstead sideskis an la guvern-roto e 
startis la motoro, veturis aden la sencesa 
trafiko di Manhattan. 

‘Ka vu audis de Burman?’ 

“Ne ja. Probable ne povas vekigar ulu.” 

‘La departmenti devas esar kunligita....' 

Il taceme sidis dum plura minuti. 

Se ta Otano timas... murmuris 
Benjamin. 

Ha. Holstead turnis l’automobilo. 
‘Sempre vu exploras la psikologio. Vu 
lektas tro multe. Ca kerli me havas 
psikologio, li es animali. On ne exploras la 
psikologio di rabioza hundo, on pafas ol.” 

“To povus helpar trovar lu.’ Benjamin 
frapetis la poshi, trovis sigaretuyo. 

‘Ni trovos lu samamaniere quale ni 
trovas irgu, o per pacienta serchado, o 
denuncanto, o pure bona chanco. Lu esas 
raptanto, nur damninda raptanto. Lu ja 
eroris, mortigis homo. Lu itere neeviteble 
eroros, lu facos stupidajo. 

L'apartamenteyo an Hester-strado esis 
preske tote obskura, nur du fenestri en la 
fasado esis lumizita. Holstead garis apud la 
nemarkizita polic-veturo distanta per tri 
edifici. La du detektivi proximeskis ol. 

La du policisti en l’automobilo quik 
ekiris e salutis la detektivi. 

“Quo eventas?” questionis Benjamin. 

“Tre tranquila. Nur non homi eniris de 
pos ke ni arivis,” respondis la policisto. “Du 
homini. Spozulo, spozino, e du kindi. Tri 
yunuli, probable ebria, li multe ridis. Un de 
li demandis sigareto de me.' Lu gutur-ridis. 
‘Me bone timigis li.” 

La duesma polic-veturo aparis, haltis 
apud li. Du policisti uniformizita ekiris. 

Nulu segun la deskripto” dicis 
l'unesma policisto. 

“Bone. Venez, vi du restez extere por 
gardar la pordo.’ Benjamin turnis su a la 
nove arivinta policisti. “Ni ne expektas, ke il 
asistas, ma restez alerta. Il duktis li al 
pordo, trovis e pulsis la butono por la 
proprietero. 

Pos longa tempo la sonilo zumis. 

‘Quo? 

‘Policisti.’ 

Holstead audis blasfemo mutigita. 

‘Quo es?” 

‘Permisez ni enirar.” 

“Ho yes! Pro ke vu dicas, ke vu es 
policisto! Ka me es idioto? Vartez! 

Holstead ridetis ye Benjamin. Li vartis. 
Balde dop la fenestro dil pordo aparis 
mezevulo grasa e kalva portanta nur 
subvesti e pantofli, la pelo briletis per graso 

e sudoro. Lua estublizita mentono 
suspekteme saliis. Lu vidis uniformi dil du 
oficiri ed apertis la pordo. 

“Quo nun es?” 

Benjamin jentile respondis, “Pardonez 
ni, sioro. Esas forsan kriministo celita en 
vua edifico.” 

“Quo? Quo eventas?” 

“Ni mustas serchar.” Il gestis ye la du 
policisti, qui ektiris lia pafili, eniris, e rapide 
serchis la foyero, desaparis aden la 
koridoro. 

“Quo eventas?” repetis la proprietero. 

“Quon vu savas pri le Otano?” 

‘Kad Otano” La proprietero aspektis 
astonata. ‘Li lojas hike dum duadek yari, 
no, duadek-e-tri adminime! Quon vi volas 
pri li?” 

“Forsan nulo. Quon vu savas pri li?” 

‘Tre bona homi, nultempe jenas, 
nultempe pleas lauta muziko. Sempre pagas 
lokaco-preco en bona tempo, e li ne esas 
richa de pos ke Nick mortis. Vi evidente 
Eroras....' 

La du policisti riaparis, negis per 
kapsigni. 

“Qua apartamento?” questionis 
Benjamin. “Sis-F?” 

Holstead afirmis per kapsigno. La 
proprietero dicis samtempe, 'Sis-F.” 

“Ka ni quik irez adsupre, o ka ni avertez 
lika 

Benjamin pensis dum instanto. 

‘Vu,’ il dicis ad un de la policisti, “irez 
adsupre per l'eskalero. Serchez til la tekto. 
Se nulu esas ibe, decensez til la sepesma 
etajo, vartez ye eskalero, kaze ke ulu 
venos. Vu, lu dicis a l’altra, ‘acensez kun lu 
til la kinesma etajo, vartez ibe. Esez alerta. 
Me ne volas vidar heroismo, e me ne volas 
timigar la familio, ni forsan bezonos li. Se 
nulu asistas, vu retrovenez ed informez ni.' 

La policisti konkordis per kapsigni, 
hastis adsupre. 

Benjamin dicis ad Holstead, “Ni vartos 
dum minuto, pose anuncos ni. Se il asistas, 
lu esforcos eskapar, e ni havos il.” 

“He, me ne prizas havar policisti kun 
pafili vaganta tra l'edifico! dicis la 
proprietero. “Ulu nocesos! Le Otano esas 
bona homi, li nultempe—’ 

“Nulu nocesos, sioro, dicis Holstead, 
“bonvole kalmeskez.” 

“Meze dil nokto, policisti portanta pafili, 
ulu nocesos!' 

La duesma policisto aparis ye l'eskalero, 
inklinis su super la balustrado, dicis, “Nulu 
hike, sioro.” 

“Bone. Benjamin retroiris adextere, 
trovis la butono por l’apartamento di le 
Otano. 

Il pulsis trifoye ante ke dormema voco 
respondis. “Quo?” 

‘Roberto Otano, Benjamin grunis. 

“Quo? Qua es?” Esis voco di yunino. 

Benjamin regardis Holstead. “Fratino,” 
lu murmuris. Plu laute: ‘Policisti. Ni serchas 
Roberto Otano.’ 

La proprietero anhelis, retropazis. “He, 
“Berto ne plus lojas hike—' 

Holstead sisis, “Shut!” 

Longa pauzo. “Ka vi asistas? dicis 
Benjamin. La du policisti nervoze movetis. 

Altra voco venis ek la sonilo, voco plu 
olda. “He? Qua esas?” 

“Ka sioro Otano?” 

“Ves?” 

‘Policisti. Ni serchas Roberto.” 

“Ka Roberto? Quo?” 

‘Ni esas policisti.” 

‘...Roberto ne es hike.” 

“Me dicis a vi— la proprietero susuris. 

Benjamin regardetis Holstead. “Sioro 
Otano, ni mustas parolar kun vu.” 

“Ka policisti?” La voco nun tremis. 

‘Yes, sioro Otano. Policisti.’ 

Plusa longa pauzo. Fine venis zumo 
elektral. 

“Danko por vua helpo, Benjamin dicis 
al proprietero. “Me regretas vekigir vu. Ka 
vu havas elevatoro? Yes, me vidas ol. 
Danko.’ 

La proprietero stacis astonate tacema. 
Holstead ja pulsabis butono por l’elevatoro. 
La pordo quik apertesis. La detektivi eniris, 
severe regardis la proprietero til ke la pordi 
klozesis. 

Holstead sospiris. “Omnu disputas.” 

Tl ne asistas, Benjamin dicis. ‘Il ne esas 
stupida, nek tam nervoza kam me esperis.” 

Holstead dicis, Vu parolez a la familio, 
me restos taceme minacanta.” 

Benjamin gutur-ridis, konkordis per 
kapsigno. 

Benjamin e Holstead ekiris l’elevatoro, 
regardetis l'eskalero ye la terminajo dil 
koridoro, vidis manuo manusignifar. Li 
kalme marchis til apartamento Sis-F. 

Anna Otano stacis en l’apertita pordo 
dil apartamento, portis olda balno-mantelo 
super nokto-robo. Elua hararo esis 
desordinita, elua okuli sidis en nigra ringi, 
el esis pala. Dop el stacis yunino en pijamo, 

evidente jus vekigita, mieno harda e 
suspektema. 

La du detektivi montris lia identifikuri a 
la homini. 

“Me esas detektivo Edward Benjamin, 
sioro Otano. Ni regretas vekigir vu.' 

“Quo esas?” el akute demandis. “Ka 
“Berto?” 

“Ka ni darfas enirar?” 

“Quo eventas pri mea 'Berto!” 

“Kalmeskez, sioro Otano. Bonvole, ni 
enirez. 

La yunino ferme tenis la brakio dil 
matro. Venez, mama.’ El tiris sua matro de 
la du homi aden l'apartamento. “Venez. 
Cavoye, siori, el dicis tra frunsita labii. 

Holstead e Benjamin eniris. En la salono 
la matro sideskis en berjero. La yunino 
sideskis sur la brakio dil berjero apud el, un 
brakio cirkum la shultri di la matro, l'altra 
manuo ferme tenis la manuo di la matro. 
Holstead ektiris pafilo. La du homini 
anhelis e tresayis. 

‘Me pregas, restez kalme, dicis 
Benjamin. Il regardis cirkume, remarkis, ke 
esas nula televiziono, nur olda radio, 
krucifixo pendigita an la muro super ol. 
Multa fotografuri pendas an l'altra muri; il 
remarkis un di yuna viro, neremarkinda 

yunulo. La tapiso esis paruzita, anke la 
mobli. L'apartamento odoris per alio e 
sociso fritata. 

Il gestis ad Holstead. Holstead rapide 
traserchis la apartamento: du lito-chambri, 
koqueyo, balneyo. 

Benjamin dicis al damo, Vua nomo, me 
pregas.” 

‘Anna Otano, el dicis per voco 
fluktuanta. 

“Danko. E vu, siorino?” 

Sandra frunsis la brovo, tense 
respondis, ‘Sandra.’ 

‘Alexandra,’ dicis la matro. 

“Alexandra Otano. Benjamin skribis to 
en sua poshkayero. “Fratino di Roberto, ka 
ne?” 

Sandra afirmis sen vorto. 

Holstead rieniris la salono, negis per 
kapsigno. 

Benjamin sideskis. “Ni regretas vekigar 
vi e pavorigar vi talmaniere. Ka Roberto 
asistis canokte?” 

Anna negis per kapsigno. El anhelis, 
lakrimi plenigis l'okuli. 

‘Yes, ulo eventas pri vua filiulo, ma ne 
to quon vi timas. Il standas sat bone, segun 
nia savo.” 


57 


Sandra, qua paleskis, nun redeskis e 
regardis li tre iracoze. Anna aspektis 
perplexe. “Quo? Quo esas?” 

“Roberto Otano canokte raptis pekunio 
de drinkeyo.” 

La vizajo di la du homini restis senmove 
perplexa. 

“To ne esis ilua unesma rapto. Dum un 
yaro il raptis plu kam kinadek foyi. 

‘Ho, ne 's posibla susuris Anna. 
“Roberto es bona puero.” 

‘Ni havas certa identifiko.” 

“Neposibla.” 

“Olima kunlaboranto rikonocis il.” 

“Vi eroras.’ 

“Du semani ante nun, il ocidis homo.” 

Nula respondo. 

Fine Sandra laute dicis, Vi eroras! Ne 
esis Roberto.” 

“Desfortunoze, esis ya Roberto. Vua 
filiulo mortigis homo. Kad il ultempe antee 
kriminis?” 

“No! 

“Ka kom puerulo?” 

“Tote ne!' 

“Kad il lojas che vi?” 

Anna ne povis parolar. 

Sandra respondis. 

Tl ne lojis hike dum plu kam un yaro.” 

“Ube il lojas?” 

Anna perplexe agitis sua kapo. “Me ne 
savas.” 

Holstead nekredante regardis li. “Ka vu 
ne savas, ube lojas vua filiulo?” 

Tl translojis plu kam un yaro ante nun,” 
dicis Sandra. “A lojeyo an C-avenuo. Pose il 
itere translojis, pro ke ol esis tro chera. Il 
translojis plurfoye pos to. Ni ne plus 
atencas.” 

Benjamin ed Holstead regardis l'una 
l’altra. ‘Do,’ dicis Benjamin, “vi ne savas 
ube Roberto nun lojas. Kande vi laste vidis 
il?’ 

‘Hiere, dicis Sandra. ‘Il venis hiere.” 

Anna, la pelo olivea nun tre blanka, 
dicis, ‘Il manjis. Il es tro dina....' 

La manuo di Sandra quik forte presis la 
shultro di Anna. El grimasis. 

Qua altra lojas hike? Holstead 
questionis. 

‘Nur ni du, de pos ke Roberto livis.” 

“Ka patro?” 

“Mortinta, Holstead rimemorigis da 
Benjamin. “Segun la proprietero.” 

Yes, kurte dicis Sandra. “Mea fratino 
esas mariajita.” 

“Ube el lojas?” 

“Queens.” 

‘Quante ofte Roberto vizitas vi? 
questionis Benjamin. 

Anna tremante inhalis. “Du, trifoye 
semane.’ 

‘Ne ofte, Sandra emendis. 

“Nu, ne tro ofte.” 

“Ulfoye il ne venas dum du o mem tri 
semani, la yunino ferme dicis. 

“Ho, San'.” 

‘Es vera, mama. Unfoye ni ne vidis il 
dum du monati.' 

Tl venas tam ofte posible, Anna dicis 
plu ferme. ‘Il ne nun laboras, komprenez, 
nur hazarde irge kande posible, il esas 
bona...” La voco mortis. 

“Ecepte hiere, kande vi laste vidis il?” 

Anna nun ploreskis. La granda lakrimi 
rulis alonge la vangi, la nazo redeskis, la 
vizajo esis rede makulizita. Tl venis, 
probable, du semani ante nun. Tro longe lu 
ne venas. Me dicis, ke il aspektas tro dina. 
Me igis il manjar. Il donis a me dek dolari. Il 
esas bon—” La neevitebla pensajo haltigis el. 

Li duris questionar, sen multa informo 
rezultanta. Anna ne povis multe parolar, la 
filiino esis furioza e respondis nur por 
helpar la matro. Ye tri kloki la detektivi 
cedis su a realeso e staceskis. Benjamin 

marchis al muro, tushis la fotografuro dil 
yunulo. 

“Ka Roberto?” il questionis. 

Anna aĥrmis per kapsigno. 

“Quante olda es la fotografuro?” dicis 
Holstead. 

‘Quo? 

“Kande on fotografis il?” 

La matro plurfoye palpebragis. “Me ne 
savas. Tri, quar yari ante nun, ka ne? Kande 
il laboris pri ta vetur-korto.' 

Sandra ne respondis. 

“Ni bezonas ol, Benjamin dicis. “Ka vu 
permisas? Ni retrodonos ol, komprenende.” 

Anna ne respondis. Sandra dicis, “Esas 
la nia!” 

Anna tushis la manuo di Sandra. “Shut, 
karino. Forsan, se li havas fotografuro, li 
deskovros, ke advere ne esis ’Berto.’ El dicis 
a Benjamin, “Vu darfas.” 

‘Itere, me regretas, sioro Otano, dicis 
Benjamin. “Me mustas postular, ke vi quik 
informez ni, se Roberto kontaktus vi. Por ke 
vi ne esez intrikata en ilua krimini. E por 
ilua propra sekureso, komprenez. Il esas 
ocidero, ni nun havas ilua nomo ed imajo. 
Omna policisto en New York serchos il. Lo 
esas situeso tre danjeroza, por il. Vi ne 
deziras, ke il esez nocita, ka ne?” 

Anna, leda pro plorado, negis per 
kapsigno. “Ho, ne nocez il, me pregas!” el 
murmuris. 

‘Do, se il kontaktus vi, quik informez ni. 
Se il cedus su, il ne esus nocita, e judiciisto 
konsiderus lo kom bona dum judiko. Ka vi 
komprenas?” 

La du homini mizeroza afirmis per 
kapsigni. 

Benjamin gestis ad Holstead vers la 
pordo. “Adio, siorini.' 

La detektivi ekiris, klozis la pordo. La 
du policisti del eskalero nun proximeskis. 
Benjamin pozis fingro avan sua boko, 
askoltis. Murmurado komencis dop la 
pordo, rapida parolado, plorado. La yunino 
sisis furioze. 

Ta yunino es feroca, murmuris 
Holstead. 

Benjamin afirmis per kapsigno. “El ya 
esos utila, segunvole o ne. El iracas tam 
multe kontre la fratulo kam kontre ni. La 
matro esos neutil. Me konocas ta tipo. Filii, 
filii, nur filii importas, dum ke ta filii kuras 
sovaje tra la stradi.’ Il donis la fotografuro 
ad Holstead. “Ni retroiros quik al Dew Drop 
Inn, forsan ta drinkifisto ankore asistas, ni 
povas ganar certa identifiko. Pose ni portos 
to a Bill Purdy, certigez ke lu esas la sama 

kerlo qua pafis Starkman. Pos to ni sendos 
ol ad omna stacioni. Me volas ke omna 
policisto havez ol ante jornesko. Ante ta 
tempo ni devas havar registro-fotografuro 
per Burman.’ Il tiris sigaret-paketo del 
posho, eksukusis sigareto, tenis ol dum 
instanto, retropulsis ol aden la paketo e 
faligis la paketo aden la posho. “Ho, me 
bezonas decanta kafeo.” 

l ne povas celar su longatempe.” 

“Ton me esperas. Benjamin sospiris. 
“Ma esas granda urbo, esas tro multa homi, 
ed il havas adminime triacent dolari. Qua 
savas adube il iros, quon facos? Se tala 
idioti pensus pri lia familii... Ka vu vidis 
telefonilo ibe?” il questionis Holstead. 

Holstead negis per kapsigno. “Nula 
telefonilo.” 

“Do ni gardos la domo, nokte e die.” Il 
turnis su al policisto. “Vi du darfas irar. 
Dicez a l'altra du, ke li restez til jornesko.” 

La policisti salutis, foriris per l'eskalero. 
Holstead pulsis la butono e elevatoro 
apertesis. 

‘Il es inteligenta, ne venos, dicis 
Holstead. Li eniris l’elevatoro. 

“Kaze ke. Il forsan sendos mesajo. Me 
opinionas, ke il esas la vera filiulo dil matro, 
ka ne? Nula patro, du filiini e nur un filiulo. 

Nu, ni komencez per serchar la lojeyi. 
Semblas, ke il preferas la chipa lojeyi en la 
East Side sudal.’ 

La pordo dil elevatoro apertesis e la du 
ekiris. La proprietero ankore stacis en la 
foyero, nun portis chambro-robo. 

“Quo eventas?” lu demandis. 

Omno standas bone, respondis 
Holstead. “Regardez, ni omna livas. Vua 
domo restas sekura.” 

“Quo pri le Otano? Me ne deziras 
ekjetar Anna.” 

‘Certe ne! Benjamin dicis. ‘Li facis nulo 
nejusta.” 

“Ka pri Roberto?” suspekteme dicis la 
proprietero. 

“Se vu vidus il, bonvole kontaktez ni 
nemediate.’ Benjamin transdonis karto a lu. 
rgekande.' 

“Roberto es bona kerlo. Lu ofte helpis 
me en la domo, kande lu "sis puero.” 

‘Nu, se vu vidus il. Ni deziras parolar 
kun il.’ 

La proprietero spektis dum ke la 
detektivi ekiris. 

‘Lu havas hundo, segun la matro,” dicis 
Holstead sur la perono. “Or, lu mustas 
ulfoye promenigar ol. Ulu rikonocos la 
fotografuro.” 

‘Eventuale. Tro tarde.’ 

Holstead questionis per levita brovo. 

Tl raptos itere. Il havas ta revolveri. Ha, 
aero!” Il profunde inhalis. 

‘Yes, ta apartamento forte odorachas.” 
Holstead regardis la strado. 

La fripono probable livos Purbo, 
murmuris Benjamin. ‘Il ne es stupida. Se lu 
ya livos, ni nultempe trovos lu. Utinam ni 
havez sat multa homi por gardar la treni ed 
autobusi!” 

Holstead ridachis. “Nula pekunio 
disponebla” dicus la chefo. Il ektiris 
sigareto, pozis ol aden la boko, acendis ol, 
forjetis l'alumeto. “Me nur surprizesas, ke lu 
ne pafis ta Powell, o ta garsono.” 

‘Li esis fortunoza. Il ja mortigis unfoye. 
Il mortigos itere. Il apertis la pordo dil 
automobilo. “Ni retroirez al Dew Drop. Ta 
drinkifisto esis tante ecitita, ke lu probable 
ibe restas vigila dum la tota nokto por 
naracar omno al di-employati.' 

Roberto komprenis, ke la policistaro nun 
savas ilua nomo. Il konjektis, ke li vizitos la 
familio; or, il ne plus audacas irar adheme, 
ne plus mem audacas komunikar kun eli. 
Probable, la policistaro ja mun havas 
fotografuro. 

Quon facar? Il nultempe dum sua vivo 
ne havis familio a quan il povus kurar pos 
omna pavoro, omna eroro. 

Dum un dio il ne livis sua chambro. 
Dino fekifis ed urinifis sur jurnalo, quan 
Roberto jetis tra la fenestro aden la aero- 
shakto. Il regardis la hundeto, negis per 
kapsigno, dicis nelaute, ‘Ni ne povas vivar 
talmaniere, ka ne? La hundeto agitis la 
kaudo e kuris al pordo, vartis. 

Dum la duesma dio Roberto tre kurte 
tondis sua hararo tam bone posible per cizo 
e spegulo. Il spensis poko de sua nun 
precoza pekunio por komprar du nova 
kamizi, mem chipa kravato, por decante 
aspektar. Ma il neofte livis la chambro, nur 
por komprar nutraji e promenigar Dino, e 
sempre portis la revolveri. Pos tri dii il 
anxieskis, promenis addope ed adavane en 
la chambro. Pos kin dii il rezolvis livar la 
urbo, irar a Chicago o Boston. Il nultempe 
ekirabis la urbo, ma il ankore havas preske 
duacent-e-sepadek dolari, la mondo vartas 
il. 

Posible, probable, la policistaro gardas 
la treni e l'autobusi, omnakaze il ne darfas 
portar Dino talmaniere. Il bezonas 
automobilo. Nur pensar pri to igis ilua 
palmi sudorifar. Nu, esas necesa. Il vinkabis 
timo por itere raptar pos pafir ta grasa 
stupidulo, il vinkos timo pri veturar. Il 
metis un de la nova kamizi, nodigis la nova 
kravato cirkum la kolo. Nun la vestono, ed 
en la poshi la du revolveri. Il adjustis la 
vestono por celar la saliaji dil pafili. En la 
spegulo il aspektis quale skolano Katolika 
havanta male rezigita hararo. Il ridetis ye 
l'imajo, extensis la lango. 

Il pozis boledo de hundo-nutrajo sur la 
pavimento. “Restez hike, Dino. Esez bona 
hundo. Kande me rivenas, ni komencos nia 
unesma voyajo ek l'urbo. Me trovos agro en 
qua tu povas kurar. Ka tu prizos to?” Il 
karezis la hundeto, ekiris, sorgeme klef- 
klozis la pordo. 

Esis noktesko kande Roberto ekiris la 
lojeyo e cirkonspekte regardis la strado 
ambalatere. Ilua kordio pulsegis til ke la 
nova kamizo trepidis. Il marchis adnorde til 
Houston-strado, adweste, eniris la metroo, 
vehis per la 6-treno adnorde. Il remarkis 
omnu. Nulu atencis il. La movo dil treno 
kalmigis il, la pulso dil kordio lenteskis, la 
kamizo cesis trepidar. Quante plu fore il 
iris, tante plu kalma il sentis su esar. Ye 
42ma-strado il ekiris la treno, marchis tra la 
tuneli, eniris la 7-treno, vehis til Okesma- 
avenuo, ekiris ta treno, marchis tra tuneli 
ed eniris la 1-treno, vehis til 103ma-strado, 
ed ibe ekiris la treno e fine acensis a la 
strado per preske saltetanta pazi, adjustis 
sua kravato e la pezaji en sua poshi, 
marchis preske aplombe adweste til West- 
End-avenuo, itere adnorde til 105ma-strado. 

Hike nur kelka homi promenis. La plu 
multi de li restas interne, manjas sua dinei, 
spektas la televizioni, preparas su por 

dormar. Il flanis alonge la trotuaro, sensucie 
regardetis aden l'automobili garita. Il vagis 
talmaniere dum preske un horo ante ke il 
trovis automobilo en qua la klefi pendas del 
tablero. Il regardetis omnalatere: paro de 
homi stacas ye un strad-angulo, oldino 
sidas sur perono distanta de sis pordi. 
Rapide, kalme, Roberto cirkumiris 
automobilo, apertis la pordo, pozis pedo 
aden automobilo. 

Tainstante lauta voco kriis, “He! 

Roberto regardis adsupre, addextre, 
adsinistre. 

Tri viri qua sidabis celita da mureto sur 
perono di apartamenteyo kuris trans la 
strado. “He, anuso! Quon tu facas?” 

La tri viri hastis rapidege, ma Roberto 
esis plu rapida. Sen klozar l’automobil- 
pordo il rapide kureskis al strad-angulo, 
cirkum ol, tam rapide posible en la mezo di 
110ma-strado; il audis pedi frapanta la 
pavimento fore dop il; itere cirkum altra 
strad-angulo aden Amsterdam-avenuo, 
multa homi hike, multa pordi, drinkeyi, 
restorerii, laverii, il audis krio tre fore dop 
il, jiris aden 106ma-strado, kuris til 
Broadway, itere turnis su, adnorde alonge 
Broadway, adeste alonge 107ma-strado til 
ke il atingis Riverside-avenuo. Prudente il 

regardis adsude, vidis nulu kuranta. Il lente 
marchis adsude kom flananto qua juas la 
nokto-aero. Ye 86ma-strado il fine turnis su 
adeste, marchis til Broadway. Ibe esis 
cinemo. Quik il eniris ol, kompris bilieto, 
acensis til la balkono e celis su en angulo 
for del altri. Il sospiris e spektis Bonvole, ne 
manjez la margriti. Dufoye. 

Esis un kloko kande il tandem livis la 
cinemo. Il deziris nultempe itere spektar 
Doris Day. 

Il alongiris Broadway. Il regardetis aden 
ica automobilo, ita automobilo. Ma hike, 
mem tante tarde, esis tro multa homi, tro 
multa trafiko. Kolda sudoro komencis 
fluetar de ilua palmi, de ilua axeli. Ilua 
vizajo tordis su por negar lakrimi. Ye 79ma- 
strado il disipis plusa dek-e-kin centimi, 
eniris la metroo. Kande treno tandem arivis, 
il glitis a benko en angulo e pozis sua kapo 
aden sua manui. 

Pro to il ne remarkis la homo portanta 
griza vestaro e bruna fedora-chapelo ed 
orel-binoklo, qua atencoze spektis il. Lu 
spektis dum ke la treno eniris ed ekiris tri 
metroo-stacioni. Nun la tren-veturo esis 
min turboza, nur dek o dek-e-un homi; un 
viro dormis, ronkis, kapo retroe pozita, 
boko apertita. Kande la treno proximeskis 

50ma-strado, la homo portanta griza 
vestaro staceskis, marchis a Roberto, pozis 
manuo adsur ilua shultro. 

Roberto tresayis, adsupre regardis. 

‘Ka Roberto Otano? dicis la mezevulo 
per mieno petratra. Il montris identifikuro. 
“Me esas detektivo Al Chowalski. Me 
arestas vu por l’ocido di Joe Starkman.” 

La kelka altra homi en la veturo milde 
kurioze remarkis la spektaklo. La dormanta 
homo ne vekis. 

La vizajo di Roberto ne alteresis. Nula 
emoco montresis. Il palpebragis unfoye. 
Dicis nulo. 

La treno eniris la staciono. Detektivo 
Chowalski gestis per sua mentono, Roberto 
staceskis, manui en sua poshi. Li vartis til 
ke la pordo apertesis, trapazis. 

Sur la stacion-trotuaro la detektivo, 
manuo ferme tenante la brakio di Roberto, 
haltigis il. “Haltez instante.” 

La pordi dil treno klozesis. La treno 
komencis rular. La detektivo pozis l’altra 
manuo aden posho, ektiris folio faldita, 
sukusis ol por desfaldar ol. Ilua regardo 
falis a la folio, sur qua esas fotografuro. 

Tainstante Roberto ektiris la dextra 
revolvero, quik levis ol e pafis unfoye. La 
kuglo perforis la pektoro di Chowalski. 

Quik mortigita, ilua manuo lasis falar la 
brakio di Roberto, ilua korpo falis retroe, 
frapis la muro dil foriranta treno e jiris. La 
treno formovis, la korpo glitis, la kapo falis 
de la trotuaro, pendis super la rel-voyo. 

La folio havanta l'imajo di Roberto 
Otano flugetis trans la trotuaro, esis kaptita 
da la talono di yunulo qua astonate 
regardegis, boko larje apertita. 

La homino en la biliet-echopo ja havis 
telefonilo a sua orelo. Incendio-alarmo 
soneskis. Altra homino kriachis. Viro saltis 
vers Roberto. 

Roberto saltis adlatere por evitar la viro, 
kureskis, saltis super la turno-barilo, 
kurante acensis l'eskalero. Ulu klamis, 
‘Haltigez lu!’ Altra voco klamis, ‘Lu havas 
pafilo!” 

En la strado, automobili vartis por 
trafik-lumo. Roberto kuris al unesma, 
furioze apertis la pasajanto-pordo, saltis 
aden ol e shovis la revolvero aden la flanko 
dil veturisto shokita. 

“Me jus mortigis policisto, me anke 
mortigos vu sen ke vu veturirez e dicez 
nulo.” 

Nun la trafik-lumo chanjesis, e preske 
nemediate la homo en l’automobilo dop li 
sonigis la korno. La veturisto frapis la 

gazolin-pedalo e l’automobilo trepidante 
saltis adavane. 

“Dicez nulo, Roberto sisis. “Veturez 
rekte adavane. Il regardis addope, vidis 
nulu persequanta. Ilua pelo esis tam kolda 
kam glacio, sudoro brilis sur ilua fronto. 
Kande l’automobilo proximeskis a 42ma- 
strado, la trafik-lumi redeskis. 

La veturisto nervoze regardis apuda 
dementulo. Il audacis dicar, Reda lumo!” 

“Haltez. 

La veturisto quik frenagis. L'automobilo 
haltis jus dop la avana automobilo e la 
motoro trepidante mortis. Quik Roberto 
apertis la pordo e forkuris. Pos sekundo il 
esis desaparinta aden la hom-amaso qua 
sempre plenigas 42ma-strado. 

La veturisto sentis, ke il vomos. Il flexis 
su e vomis adsur la pavimento dil veturo. 
Nun la trafik-lumo chanjesis, ma il ignoris 
la korno-soni e restis senmove meze di 
Broadway. Il tresayis e kriis kande policisto 
proximeskis e frapetis la fenestro. 

Edward Benjamin sidas en la mikra 
apartamento apud Sara Chowalski, la 
spozino—vidvino—dil detektivo mortigita. 
Elua manuo laxe jacas en ilua propra 
manuo, kolda, senmova. El ne plus ploras; 
la vizajo esas pala, skultita ek nekompreno 
e rezigneso. Sara Chowalski, evanta 
quaradek-e-non yari, esis spozino di 
policisto dum duadek-e-kin yari. El vivabis 
kun la posibleso di morto subita dum 
duadek-e-kin yari. 

“Me supozabis,” el nelaute dicabis kande 
Benjamin informis el, ‘pos ke il esis 
promocita a detektivo, ke il esez plu sekura 
kam dum ta omna yari sur la stradi.’ 

‘Il facis sua devo,’ Benjamin dicis. 

Il ne aspektis heroatra. El feble 
adsupre regardis. “Ma il esis heroo.” 

‘Yes ya.” 

La pordo-klosho zumis. El tresayis. El 
vartis la filiulo Stan, qua venas de ilua 
lojeyo en la Bronx. La filiulo Bob, evanta 
dek-e-sis yari, sidis apud el en sua subvesti, 
la hararo desordinita, pugni klozita. 

Policisto uniformizita apertis la pordo. 
Dop ol esis Barmun. 

Ka Benjamin es hike? Barmun 
murmuris. 

La policisto gestis per la kapo. Barmun 
desmetis sua chapelo, eniris. “Pardonez me, 
siorino, sioro. Me kondolas vu, siorino. 
Sioro, detektivo Holstead sendis automobilo 
por vu. 

“Quo es?” 

Siorino Chowalski avide regardis, tordis 
sua manui. 

“Nula novajo, siorino, me regretas. Il 
nur deziras, sioro, ke vu venez por 
koordinar la sercho e quale traktar l'anunco 
al jurnali.” 

Sara mizeroze laxeskis. 

Tl anke dicis, siorino, ke vu nun povas 
irar por vidar Al. Irgekande vu deziras. Il 
esas che l’Unesma-avenuo-kontoro dil 
Medikal Examenisto.” 

El afirmis per kapsigno, susuris, 
“Danko.” Plu laute: ‘Bob, tu devas vestizar 
tu. Ni iros quik kande Stan arivabos.” 

La yunulo staceskis senvorte, ekiris la 
salono. 

Benjamin staceskis, presis la manuo di 
Sara. “Ni trovos lu, Sara.” 

El afirmis per kapsigno. 

‘Ni trovos lu.” 

“Danko, Ed.’ 

Benjamin dicis al policisto, Vartez hike, 
vehigez li al depozeyo di mortinti e retroe, 
ka yes?” 

“Komprenende, sioro.” 

“Me venos, Sara, tam balde kam ni 
havas novaji.’ 

Il prenis la brakio di Barmun ed ekiris. 

“El semblas forta, dicis Barmun en 
l’elevatoro. 

Benjamin konkordis per kapsigno. 
‘Spozino di policisto. La yunulo restas 
shokata.” 

“Komprenende.” 

“Deo damnez omno. Pro quo Al pleis la 
heroo? Il kustumale traktas nur posh- 
furtisti ed eskrokeri.' Il sospiris. Li ekiris 
l’elevatoro, marchis ek l’apartamenteyo, 
strabe regardis acensanta suno, qua frapas 
l’alta edifici per reda lumo: oli aspektas 

quale klifi en dezerto westal. La trafiko ja 
denseskas e kamioni facas lia unesma livraji 
a butiki, restorerii. La ranca odoro di dizel- 
gazolino mixita kun vaporo del kloaki e 
sudoro di homi asaltas il. 

“Altra varmega dio. Quo facas 
Holstead? Li sideskis en la polic- 
automobilo, Barmun veturis, eniris la 
trafiko. 

“Fine lasis la veturisto forirar, Barmun 
dicis, lu esis tre perturbita. Me obtenis 
diversa raporti de la testanti, nula du 
konkordas. Lu tote desaparis, povus fugir 
ad irga loko. Ni ja preparas buletino ad 
omna radiofon- e televizion-stacioni, nur 
vartas vu.' Barmun regardis la preterpasanti 
qui ja okupas la trotuari. “Vu devas 
dormeskar, sioro, vu aspektas quale feko.” 

“Danko.” 

‘Lu certe ne povas celar su longatempe.” 

Benjamin anke spektis la preterpasanti. 
‘Sep milion homi, il murmuris. “E plusa tri 
milion eniras l'urbo omnadie por laborar, 
komprar, drinkar, vagar, vidar la famoza 
vidaji. Dek milion homi, adminime. E ni 
serchas nur un habila filio di hundino 
neremarkinda qua savas ke ni persequas 
lu.” Il ventilizis su per sua chapelo. “Deo, es 
ja varmega.” 

Roberto Otano pazis en sua chambro. Dino 
pazetis kun il, addope, adavane. 

Me mortigis policisto. E ta altra kerlo, 
evidente. Policisto di New York. Ne plus esas 
ludo. Li persequos me til morto. 

Dino haltis, sideskis, regardis Roberto 
pazanta, la mikra kapo esis turnata 
addextre, adsinistre. 

Folulo. Pro quo lu kaptis me? Me facis 
nulo. Me nur ibe sidis. Nur deziris irar 
adheme. E ta folulo kaptis me. Imaginis su 
esar heroo. Me ne projetis to quon me facis. Il 
adinfre regardis, la pafilo esis en mea manuo, 
me pafis, tote ne pensis. To simple eventis. Li 
tote ne serchus me, sen ke ta grasa asno en la 
drinkeyo ne subite retrovenis. Me ne intencis 
pafar, il tresayigis me per venar talmaniere. 

Me nur deziris la pekunio. Esis nur sisadek 
dolari, ne multo. Asno. E ta Marty. 
Damninda. Omno es damninda mala chanco. 
E nun ca folulo heroatra. 

Dino kushis su, ploretis. 

Roberto regardis lu. Il subite genupozis 
e karezis la hundeto. 

“Me mustas forirar.” 

La hundeto erektis l’oreli. 

Roberto ridetis. “Ne tu, Dino. Tu mustas 
restar hike.” 

Il pensis dum instanto, staceskis, 
plenigis bolo per hundo-nutrajo, plenigis 
altra bolo per aquo, pozis oli adsur la 
pavimento. Dino staceskis, agitis la kaudo, 
iris al boli, manjeskis. 

‘Ne tro multe, Dino. Yen.” Il varsis plusa 
manjaji aden la bolo til ke ol exterfluis. Ne 
atencez la blati, il pensis. “Oke.” Il sidis an la 
mikra skribtablo, trovis papero, plumo. Il 
quik skribis noto, serchis la tirkesti, trovis 
kuverto. 

“Atencez, Dino,” il dicis. La hundeto 
duris manjar. “Me sendas noto a mama, el 
venos por tu. Me savas, ke tu ne prizas el, 
ma me mustas forirar. Sandra sorgos pri tu. 
Restez hike. Nur dum un dio, lore el venos.” 

Il staceskis, shovis la noto aden 
vestono-posho, metis la vestono, sizis sua 

burso, prenis sua omna pekunio de la celo- 
loko sub la matraco, charjis la revolveri. 
Shovis plusa buxedo de kugli aden posho. 

Il regardis la chambro. La lito, la mikra 
skribtablo, la tirkestaro. La muri kovrita per 
flava papero veziketigita e lacerita. L'unika 
lumizilo qua pendas del plafono. La mikra 
fenestro qua apertas aden aero-puteo. 

Il squatis, sizis Dino, embracis lu. 

“Nur un dio, lore mama venos.’ 

Il rapide ekiris. Extere en la koridoro, il 
klef-klozis la pordo, pozis la du klefi, por ica 
pordo e la strado-pordo, aden la kuverto 
kun la noto, lekis la kuverto, presis ol. Il 
askoltis ye la pordo, audis nulo. 

Sur la strado il marchis a vendeyo, 
kompris post-afranko, lekis ol, pozis ol 
adsur la kuverto. Il marchis adweste, trovis 
post-buxo, jetis la kuverto aden ol, regardis 
la buxo dum instanto. 

Il abasis sua kapo, shovis sua manui 
aden la pantalon-poshi, kurvigis la shultri, 
marchis, il ne savis adube. 

Roberto vagis Manhattan. Il spektis la homi 
qui iras a sua laboro, spektis la yuni qui iras 
ludar. Il spektis la turisti arivar per 
autobusi. Adube irar? Adube irar? Il ne 
povis igar sua cerebro funcionar. Il vagis, 
spektis la homi ekirar la alta cielskraperi 
por dejunetar, spektis la homini en shui 
havanta alta talonali enirar la drogerii e 
kafeerii, spektis la homuli qui cirkondas la 
chari por komprar socisi, sandwichi, spektis 
la homi qui sidas en la parki por manjar, 
babilar luna a l’altra. Il ne povis pensar, ne 
povis komprenar. Il vagis, spektis la homi 
ekirar la alta cielskraperi pos laborado, 
plenigar la metroi, autobusi, spektis la 
richi advokar taxii od enirar luxoza 
automobili havanta motoristi, spektis la 

turisti rienirar l'autobusi, spektis la pueri 
ludar en la stradi, en loki vakanta, audis 
l’akuta krii, la sensucia blasfemi. Li spektas 
omno. Quale forirar? Il ne povis decidar, la 
cerebro ne funcionis, il deziris frapar sua 
kapo, pedfrapar ol quale vendmashino 
nefuncionanta qua furtabis moneto-peco. 
Quale forirar? Il spektis la suno kushar su, 
spektis obskureso reptar tra la ravinegi 
granita de l'esto al westo, spektis la fenestri 
lumizesar en l'alta edifici. Il spektis la neon- 
afishi unope flagrar e la strad-lanterni 
stradope brilar en granda linei. 

Vorto trairis ilua mento—Adube? 
Adube? Adube?-il ne povis atencar. La 
vorto esis nur bruiso interna, simila a la 
bruiso extera de homi, de trafiko. 

Il pensis nulo. Il ne savis, ube il esas. Il 
hungris. Il eniris delikatajerio, komendis 
sandwicho, pagis, ekiris. Il marchis a 
perono di ul apartamenteyo, sideskis, 
manjis. Homino «acensis la perono, 
suspekteme regardis il, sniflis, rapide eniris 
e tiris la pordo por klozar ol dop el. Il 
manjis volfatre, la sandwicho existis nur du 
minuti. Il staceskis, jetis la papera kovrilo 
adsur la trotuaro, marcheskis. 

Adube? Adube? Adube? La vorto mental 
jenis il til ke il mustas tacigar ol o kriachar. 

Tandem, exhaustita, il eniris cinemo. Ol 
esis beate koldeta, la sudoro en la koton- 
stofo di ilua kamizo sikeskis e glaciigis il. 
La Apartamento pleesis. Il ne atencis ol. 
Quik kande il sideskis en dopa rango, il 
dormeskis. 

Il esis vekigita da manuo sur sua 
shultro. Il ne tresayis. Il fingis ankore 
dormar. 

“He, kerlo.” 

La manuo sukusis il. 

‘Pro quo tu dormas hike?” 

Roberto apertis un okulo. La cinemo 
ankore esas obskura, la filmo ankore pleas, 
lumo vaciletas sur l’audantaro, Fred 
MacMurray laute diskursas a Jack Lemmon. 

La manuo sur ilua shultro esis dika, la 
fingri quadratra. Il strabe regardis la vizajo 
dil homo, vizajo tuberatra, tam pala kam 
pasto sub la lumo projektita. 

“Me esas policisto. Venez kun me a la 
foyero.” 

Roberto ne pensis, ne projetis. Il esis 
alerta ma semblis dormema. Il lente 
staceskis. 

“Me nur deziris koldeta loko, to ne es 
kontrelega.” 

‘Shut!’ sisis ulu avan li. 

‘Venez.’ 

La policisto pulsis Roberto avane al 
pasvoyeto, al pordo dil audo-chambro. Il 
gestis, ke Roberto trapasez la pordo. 

Roberto pulsis su tra la pordo, haltis, 
palpebragis pro la brilanta lumo en la 
foyero, levis manuo por fricionar sua okuli. 

La policisto shovis il adavane. 

Roberto fingis faletar. La policisto 
extensis manuo por kaptar il, Roberto 
rapide jiris, shovis revolvero an la ventro 
dil viro. 

Ilua pala vizajo aspektis senemoca. Il 
susuris, “Ne koaktez me pafar vu.” 

La tuberatra vizajo dil policisto paleskis, 
la dika labii separis su, la boko laxe pendis. 

‘Me ne deziras mortigar vu, Roberto 
anhelis. 

La regardo dil policisto movetis per 
palpebrago vers ulo dop Roberto. Lua vizajo 
montris pavoro. 

Roberto turnis, vidis homino. 

Quik la manui dil policisto sizis ilua 
karpo e kolo, forte tiris il adsinistre. La viro 
kriis al damo, “Abasez, abasez tu! Me dicis 
ekirar!' 

Roberto kapavane lansis su aden la 
pektoro dil policisto, retroe pulsis il. Il 
esforcis liberigar sua karpo, ne povis, tiris 
ol adsupre, adinfre, la policisto ne liberigis 

ol, il esis plu granda kam Roberto, plu 
pezoza per dek, dek-e-tri kilogrami. 

“Harry!” kriis la homino dop li. 

“Abasez tu!” la policisto anhelis. 

Plu granda, ma plu olda. Roberto subite 
retrotiris la manuo, la revolvero saltis 
adsupre, frapis la mentono dil policisto. 
Denti kraketis. Sango spricis de labio 
mordita. Roberto presis la destensilo. 

Pafo tondris en la foyero. La homino 
kriachis. Roberto shovis genuo aden la 
ventro dil policisto. Nun liberigita, il pulsis 
su a sua pedi. 

Subite manui batas ilua dorso. La 
homino esas dop il, frenezioze batas il. 

Roberto jiris, shokis la varmega metalo 
dil pafilo adsur la vizajo dil homino. El kriis, 
falis. Roberto shancelante staceskis, la 
pafilo hazarde pafis. Roberto blotisante 
kureskis vers la pordo. 

Nova pafo tondris. Ulo shokis la suro di 
Roberto. Il grunis, faletis a sua genuo per 
lauta krako, quik itere levis su, kuris tra la 
pordo. 

Multa kriachi dop il, il nun esas sur la 
trotuaro, la turbo di New York cirkondas il, 
la trafiko mujas, la bruisego dil urbo 
resonas de l'alta brika muri, asaltas il, la 

lumi de la lampi dil veturi, dil strado- 
lanterni, dil afishi blindigas il. Il kuras. 

Mem vundita, Roberto rapidege kuris. Il 
esis instante fora de du, tri, quar stradi. Ibe 
esis metroo-staciono. Il kuris adinfre. Il 
haltis ye la bazo dil eskalero, anhelis, pozis 
la revolvero, quan il ankore portas per la 
manuo, aden posho. Il cirkume regardis— 
semblis, ke nulu remarkas il. Il audis la 
gruno di treno proximeskanta. Sireno 
resonis adsupre del strado. Il tastis en sua 
posho, trovis ficho. Il faligis ol aden la 
turno-barilo, trapasis. Quik kande la pordi 
dil treno apertesis, il eniris. Il ne savis, qua 
treno ol esas, adube ol iras. 

La vagono esis plena de homi. Il trovis 
angulo vakua, enpozis su. Il klozis sua 
okuli. La suro brulis, doloro lancinis tra la 
karno, ilua kalzeto esis humida. 

La treno haltis, homi ekiris, homi eniris. 
La treno iris. 

Il regardis adinfre: esas longa neta 
fenduro lacerita en la pantalono ye un 
latero dil gambo, e reda makuleto qua tre 
lente extensas su. Il esis kurioza, pro quo ne 
plu multa sango? 

La treno haltis, homi ekiris, homi eniris. 
La treno iris. La treno haltis. Preske omnu 

ekiris, nova turbo eniris. Pos to la treno iris 
sen atingar staciono dum multa minuti. 

Subite ol lenteskis, haltis en 
l’obskureso. La pordi ne apertesis. Homi 
nervoze movetis, uli adsupre regardis, uli 
levis la shultri, un viro ridetante kisetis sua 
amoratino. Tandem la treno itere movis, 
homi sospiris, homino gutur-ridis. Pos 
kelka minuti la treno acensis del tero, eniris 
la libera aero. Butiki, apartamenteyi, stradi, 
automobili nun esis videbla. Tordante sua 
kolo, Roberto povis vidar la fora lumi di 
Manhattan, l'alta lumi dil Empire State 
edifico. 

La treno-pordi apertesis, homi ekiris. 
Kelka homi eniris. 

Ye omna staciono homi ekiris, nulu 
eniris. La treno iris adavane, la edifici esis 
min e min alta, nun aparis domi, la stradi 
esis min larja, min lumizita. 

La treno haltis. Konduktoro pasis tra la 
vagono, klamis, “Lasta staciono, lasta 
staciono, terminajo, omnu ekirez.” 

Esis nur kin homi en la vagono. Roberto 
laste ekiris. Il lente sequis l’altra homi 
alonge la stacion-trotuaro. Ante ke il venis 
al eskalero, il vidis afisho. FLUSHING. 

Il klaudikante decensis l'eskalero til la 
obskura strado. 

Vince Bullard e sua spozino Mimi sidis sur 
sofao e spektis la televiziono. Anuncisto 
raportis la novaji ye duadek-e-du kloki, 
raporto pri ula policist-ocidero. La du filii 
esis enlitigita. La hundo, mezgranda bruna 
teriero, dormis sur la tapiso avan la 
televiziono. Mimi Bullard, vestizita en jupo 
e korsajo ed avantalo, rapecis kamizo di la 
filiulo per agulo e filo. Vince Bullard, 
kamion-duktisto, granda homo alta de 1,93 
metri e pezoza de 109 kilogrami, levis biro 
en stanizita bidono e pardrinkis ol. Il 
nelaute ruktis, staceskis. “Nur un plusa,” il 
murmuris. “Ka tu deziras?” 

Mimi negis per kapsigno. “Tu ne bone 
dormos.” 

“Me dormos sat bone.” Il marcheskis 
vers la koqueyo. 

Frapeto audesis ye la dopa pordo. 

Vince haltis, levis sua brovi. La hundo 
vekis ed alerte regardis. 

“Qua to povus esar?” dicis Mimi. “Es tro 
tarda. 

Vince duris marchar vers la koqueyo. 
‘Probable ta olda Ted de l’apuda domo. 
Sempre deziras babilar, ne atencas la kloko.” 

Frapeto repetesis. 

“Lu vekos la kindi. Ne lasez lu enirar, es 
tro tarda. 

La hundo staceskis e sequis Vince a la 
koqueyo. 

Vince eniris la koqueyo, jetis la vakua 
bidono aden la forjetajuyo, iris al dopa 
pordo. Il enswichis l'extera lumizilo, apertis 
linterna pordo ligna, regardis tra l’extera 
pordo ek metal-gazo. 

Granda pafilo apuntesis ye il. 

Vince palpebragis. 

De la salono klare audesis la lauta sono 
dil televizion-anuncisto qua jus kompletigis 
raporto pri Roberto Otano, ocidero qua 
itere eskapabis. 

Roberto audis l'anunco. Mikra rideto 
tordis ilua labii. Lore il kalme dicis, “Me 
supozas, ke vu rikonocas me.” 

Vince afirmis per kapsigno. “Yes. Il 
regardegis la pafilo en la manuo dil ocidero. 

“Me ja mortigis du homi. Me jus pafis 
policisto. Se vu facos to quon me imperas, 
nulo eventos—nulo, me promisas. Ma se vu 
ne apertos ca pordo, me quik pafos vu. 
Apertez ol e lasez me enirar.” 

Vince, tante plu alta e plu pezoza e plu 
muskuloza kam Roberto, apertis la pordo. 
Roberto klaudikante pazis aden la koqueyo. 

La hundo regardegis lu, l’oreli presita a 
la kapo. Roberto regardetis ol. Il ridetis. La 
hundo erektigis un orelo, hezitante agitis la 
kaudo, pluproximeskis, jentile flaris la 
sangifanta gambo. 

Tainstante la voco di Mimi Bullard 
audesis de la salono. “Vince, qua esas?” 

Vince anhelis ed apertis sua boko por 
respondar. 

Roberto ektiris la duesma revolvero, 
apuntis ol ye la pordo. 

Mimi eniris la koqueyo, haltis ye la 
pordo, regardegis la du viri e la granda 
revolveri. 

Vince nelaute dicis, ‘Karino, ne esez 
ecitata. Ica homo esas Otano, ed il dicas, ke 
se ni facos to quon il volas, il ne pafos e ne 
nocos ni. Do ne kriez.” 

Mimi ne kriis. 

Roberto kalme dicis, “Me bezonas loko 
por celar me, til ke me projetos lo facenda.” 

Mimi afirmis per kapsigno. “Ne anxiez, 
ne anxiez, ni ne jenos vu.” 

“Mama?” Mikra voco klametis de la 
supra etajo. 

La spozulo e spozino quik regardis luna 
a l’altra, okuli larja e timoza. 

Mimi quik dicis, “Ni havas du filii. Se li 
vidus la pafili, li klamus. Esus plu bona 
pretextar, ke vu es amiko.” 

Roberto pensis. 

“Mama?” La voco esis plu proxima. On 
audis mikra pedpazi decensar eskalero. 

‘Bobby!’ Vince klamis. “Quon tu facas? 
Retroirez al lito! 

“Me devas irar ad il susuris Mimi. 

Roberto pozis sua manui, ankore 
tenante la revolveri, aden sua poshi, 
montris klare ke la pafili ankore restas 
apuntita ye li. 

“Oke. Bonege.” Il gestis per la mentono 
ye la pordo. “Irez.” 

Mimi turnis su por ekirar, ma la filiulo 
Bobby ja stacis ibe. Il portis blua pijamo 
flanela havanta kavalo-desegnuri. Il strabe 
regardis la tri adulti e fricionis sua okuli. 
“Mama, me vekis.” 

Mimi rapide regardetis Roberto, lore 
squatis e forpulsis la hari del okuli dil 
puerulo. “Me regretas, karo. Amiko venis 
por vizitar. Nun tu retroirez al lito. El 
staceskis e levis la puerulo, forte presis il an 
la sino. 

“Qua es?” questionis la puerulo. 

“Amiko. 

‘Irez a la lito, Bobby, Vince rauke dicis. 
‘Tu devas dormar.” 

“Me deziras restar hike.” 

‘Me venos pos minuto, e tu devos 
dormeskir.” 

“Ni omna irez, dicis Roberto. Vince e 
Mimi regardis l’una l’altra. 

Vince afirmis per kapsigno. “Venez,” il 
dicis, ed iris aden la koridoro. 

La puero pozis sua kapo an la shultro 
dil matro, ankore regardegis Roberto. Mimi 
sequis Vince e Roberto sequis el. Li acensis 
l'eskalero. La hundo vartis ye la fundo dil 
eskalero, la kaudon lente agitata. 

Li eniris mikra lito-chambro kontenanta 
liteto e bersilo. Roberto regardetis aden la 
bersilo, vidis infantino dormanta, pugno en 
la boko, la dina bruna hari tordita, la gambi 
tordita. 

“Oke, aden la lito, championo,” nelaute 
dicis Vince, e levis la puero de la brakii di 

Mimi, pozis il aden la lito, tiris la lit-tuko e 
lit-tegilo super il. 

“Es varmega,” plendis la puero. 

“Ho, oke. Vince adinfre tiris la lit- 
tegilo. “Nun tu mustas quik dormeskar. Me 
kontrolos ante ke Mama e me enlitigos ni, e 
tu devos dormar.’ 

“Mm-mm,' murmuris la puero. 

“Bona nokto, karo,” dicis Mimi. 

“Mm-mm.' 

‘Venez, el susuris, e tiris Vince ek la 
chambro. Roberto sequis li. 

Vince sensone klozis la pordo dil 
chambro. 

“Beleta, Roberto dicis. Quante evas?” 

Mimi respondis. “Bobby evas kin yari. 
Kathy evas du yari.’ 

“Beleta. Ni retroirez adinfre.’ 

Li decensis l’eskalero. La hundo 
staceskis ed agitis la kaudo. La tri eniris la 
salono, ube la televiziono ankore laute 
klamis. 

“Sideskez. Ni restos hike.” 

La gespozi regardis luna l’altra. Vince 
sidigis Mimi, ipse sideskis. “Quante longe 
vu restos hike?” 

La vizajo di Roberto restis senemoca. 
“Ne savas. Ne savas.” 

Vince rapide pensis. ‘Ka vu bezonas 
pekunio? Me havas mikra sumo.’ 

Mimi tenis ilua brakio per ferma 
manuo. 

Roberto negis per kapsigno. 

“Kad automobilo? Me donos a vu la 
klefo.” 

Roberto negis per kapsigno. “E quik 
telefonos al policisti e donos a li la numero.” 

Vince sospiris. Ilua granda manuo 
karezis la mikra manuo di Mimi. 

Roberto susuris a su, “Me mustas 
pensar. Mustas pensar.” Pauzo. “Ne povas.” 

Mimi regardegis il. Vu es vundita.” 

Roberto ne respondis. 

‘Vu sangifas.” 

Roberto ne respondis. 

“Esas sango-guti sur la tapiso.” 

“Me regretas.” 

Mimi preske lasis su ridetar. Ka me 
darfas pansar vua vunduro?” 

Roberto regardegis el. Il palpebragis. 
Tandem il konkordis per kapsigno. “Me 
pregas.” 

“Me mustas irar al balneyo.” 

“Ube ol esas?” 

“Adsupre.” 

“Kad esas telefonilo adsupre?” 

Mimi negis per kapsigno. “Nur un, en la 
koqueyo.” 

“Bone. Dicez nulo. Facez nulo. Me esas 
hike kun il.' 

Mimi staceskis, iris adsupre, balde 
rivenis portante gazo, bandaji, botelo de 
peroxido, lav-tuko. El dicis, Venez aden la 
koqueyo, ibe esas plu bona lumo.” 

Roberto regardis Vince. “Staceskez.” Il 
gestis, ke li enirez la koqueyo. 

Roberto sideskis an la tablo, adsupre 
tiris la lacerita pantalono. Ilua kalzeto esis 
nun obskure bruna. El tiris ol adinfre til la 
pedo-kolo. Alonge la suro revelesis sulko 
diagonala, nun krustoza, la pelo ye la bordi 
brilante purpura. La kuglo evidente nur 
frolis la karno. 

Mimi humidigis la lav-tuko per 
peroxido. “Probable ico pikos.’ El presis la 
tuko al vunduro. Roberto mordis sua labio, 
facis nula sono. 

El sorgeme vishis la sango krustita de la 
pelo. Pose el pansis la vunduro. Vu devas 
desmetar ta kalzeto.” 

Roberto konkordis per kapsigno. El 
ektiris la kalzeto, tenis ol per la pinti di du 
fingri, faligis ol aden forjetajuyo. 

“Nu,” el sospiris. ‘Facita.’ 

Roberto murmuris, “Danko.” 

Mimi lavis sua manui ye leviero, sikigis 
oli per toalo. El regardis Vince, pose 
Roberto. “Ka vu deziras manjajo?” 

Roberto ne respondis. Pos plura sekundi 
il subite staceskis. “Aden la salono,” il dicis. 
‘Ni restez ibe.” 

Mimi e Vince iris aden la salono, 
sideskis adsur la sofao. Roberto klaudikis al 
berjero, sideskis, pozis sua manui tenanta la 
revolveri adsur sua genui. 

Minuti forpasis. Roberto spektis la 
televiziono, staceskis, iris al televiziono e 
chanjis la brodkast-kanalo. Ibe altra 
anuncisto repetis specala raporto pri 
l’ocidero Roberto Otano e eskapo 
audacoza del cinemo. La policisto ne esis 
tro domajita, ma sua spozino, qua valoroze 
esforcis helpar lu, esis vundita da kuglo 
hazarda e sufras mandibulo frakasita e 
kontuzuri. El restas che hospitalo. 

Roberto sideskis, spektis, askoltis. Il 
murmuris a su, Ha. Do me ne mortigis ta 
policisto. Ha. 

La novaji-spektaklo finis e Jack Paar 
aparis. Minuti forpasis. Nulu parolis. Nulu 
ridis pro la jokaji. 

Tandem la hundo, qua sidas regardante 
nun sua homi, nun Roberto, staceskis e 
questioneme regardis Vince. 

Roberto nelaute demandis, “Quale la 
hundo nomesas?” 

“Bebeo,' respondis Vince. “Mea filiulo 
nomizis lu.’ 

‘Bebeo.’ 

La hundo larje ociligis sua kaudo e 
regardis Roberto. 

“Bona hundo. Bona Bebeo.” 

Benjamin frapis sua skribtablo. “Quale ta 
fripono sempre tote desaparas? Dekeduo de 
homi spektas dum ke lu asaltas e pafas, e 
nulu vidas adube lu kuras!’ 

“Pafilo forpulsas la menti ek homi,” dicis 
Holstead. 

‘On supozus, pos duadek yari di Sam 
Spade e Dragnet, ke un homo povus restar 
mi-alerta dum krizo.” 

“Omnu deziras esar heroo, ma nulu 
volas mortar.” 

Benjamin jetis sua plumo trans la 
skribtablo, staceskis, sizis sua chapelo. “Me 
ne povas sidar hike e facar nulo.” 

Holstead ja staceskis. “Adube?” 

“Qua savas? Lu nun panikas, evidente. 
Quon vu facus, se vu panikus? Adube vu 
irus?” 

Holstead ridetachis. ‘Adheme a mama.” 

Benjamin levis la brovi. “Bona ideo. Ni 
irez.” 

Li ekiris la  polic-staciono, eniris 
automobilo nemarkizita. 

“Tarda horo,” dicis Holstead. 

Li ne dormas, me parias. Probable ne 
dormis de pos nia vizito.” 

“Omnakaze, probable futila. Lu certe 
savas, ke ni spektas el.” 

‘Ni serchos la vicineyo, forsan lu 
spektas ni spektanta.” 

“Bona ideo.” 

“Komunikez kun irge qua nun spektas, 
sendez li tra la vicineyo.” 

‘Lu evitos la veturo.” 

‘Li irez pede.’ Benjamin sospiris. “Futila, 
komprenende.” 

“Probable. Ma omnu ulfoye fushas su.” 

Li quik atingis Hester-strado, garis la 
veturo. Holstead pozis polic-afisho ofical 
dop la vento-shirmilo. Li iris al polic-veturo 
nemarkizita. Policisto sidis an la guvern- 
roto. 

“Ka vi trovis irgo, Roth?” 

La policisto ripozis sua mikrofono. “Me 
jus komunikus kun la staciono. Me trovis 
nulo. Verne ankore serchas.” 

“Evidente futila dicis Benjamin. “Lu 
forsan panikas, ma ankore ne esas stupida. 
Lu esas ja for de Manhattan, se lu ne esas 
tota idioto.” 

Holstead retropulsis sua chapelo. “Do ni 
vizitos la matro. El posible recevis ula 
mesajo.” 

Li acensis la perono, pulsis la butono. 
Plura minuti pasis ante ke ulu respondis. 

“Nu, quo?” L'iracoza voco di la juniora 
filiino. 

‘Policisti.’ 

“Komprenende.” 

La pordo zumis. Holstead e Benjamin 
eniris. 

Ye la pordo dil apartamento Sandra, la 
juniora filiino, defiante stacis. El portis 
pijamo e furiante regardis la du detektivi. 

‘Saluto, sioro Otano, dicis Benjamin. 

“Nun quon vi volas?” el sputis. ‘Il ne es 
hike. Il ne es tante stupida.” 

“Ka ni darfas enirar?” 

El iracoze retropazis, lasis li enirar. En 
la salono, Vexhaustata matro portanta 
nokto-robo sidis sur la sofao apud la 
radiofono. Kelke bela homino, ne tro 

evidente gravida, sidis apud el, brakio 
cirkum elua shultri. La vizajo di Anna esis 
skarlata pro plorado. 

“Sioro Otano, saluto.” 

‘Ni regretas vekigar vu,” dicis Holstead. 

Sandra ridachis. “Quale se el dormus!” 

Anna esforcis respondar, ma la voco 
esis rauka ed el kelke strangulesis. 

“Vi evidente audis pri la nov agado di 
Roberto.” 

La gravida homino regardachis la du 
viri. “Quon vi volas? Esas tro tarda. Ne esas 
oportuna. Mama es tro malada.” 

Benjamin, qua enirante desmetabis sua 
chapelo, ociligis ol sensucie. “Ne esas 
oportuna, ke la spozino di oficiro Harry 
Dunne recevez kuglo en la hancho canokte 
e sufrez mandibulo frakasita Ne esas 
oportuna, ke Al Chowalski havez granda 
truo pafita tra sua pektoro, e sua vidvino e 
du filiuli nun restez sola.” 

Anna singlutis. La homino regardis 
iracoze. Dop la du detektivi, Sandra klozis 
la pugni. 

‘Vu esas Elena, seniora filiino, ka ne?” 
questionis Benjamin. 

“Ta kerlo ja questionis me en mea 
domo.’ La homino gestis vers Holstead, qua 


grave regardegis el. El abasis sua regardo. 
“Yes. Elena Williams.” 

“Ube es vua spozo?” 

“Heme. Kun l'infanto.” 

‘Il ne mixas su en nia shamo,” Sandra 
furioze dicis. 

‘Tacez! 

‘Precoza folulo. Tro bona por ni! 

“Klozez tua boko! Elena sisis. 

“Nultempe venas adhike, Sandra duris 
klamar ye la detektivi. Koaktas mama irar 
totavoye a Queens por vizitar la bebeo.” 

“Shut, karini, susuris Anna. Lakrimi 
rulis de elua okuli bufata. 

Holstead pozis su inter la du filiini. “Ka 
vi ja audis irgo de Roberto? Ka vi recevis 
irga komunikajo?” 

Anna pozis trempita naztuko avan elua 
boko. 

“Certe ne, respondis Sandra. Tl es 
forsan kriminanto, ne idioto.” 

‘Il esas ocidero, iracoze replikis 
Holstead, “e savas, ke ni chasas il.” 

“Omnakaze, via homi sempre spektas la 
domo. Ho yes, me ne esas blinda! 

“Omnu nun kalmeskez,” dicis Benjamin. 
“Ni inquestos, e ni expektos vera respondi, 
ka yes? Vi ne deziras, ke via fratulo, vua 

filiulo, esez mort-pafita en la stradi quale 
hundo, ka yes?” 

Anna anhelis. La du filiini ferme frunsis 
la labii: li tainstante aspektis tre simile. 

“Nu, il ja mortigis du homi, mortigis 
policisto, vundis la spozino di altra 
policisto. Omna policisto en la kin distrikti 
serchas il, omna policisto savas, ke il es 
armizita e danjeroza, e li ne esos inklinata 
indulgar il kande li trovos il. E li ya trovos 
il. Ka vi komprenas?” 

Omna stalo en la du filiini subite 
fuzesis, lia korpi subkurveskis. 

Holstead apogis su an la pordo-fosto. 
Benjamin sideskis, jetetis la chapelo adsur 
tableto; ol renversis du fotografuri en fals- 
arjenta kadri. Un de li esis fotografuro di 
puerulo ridetanta, qua tenas hundyuno e 
strabe regardas la kamero. 

‘Do, me informas vi, ke de nun policisto 
restos che vi die e nokte, til ke Roberto esez 
kaptita. Kaze ke il venus o kontaktus vi.’ 

“l ne venos,” Sandra murmuris. 

“Kaze ke. Holstead, irez adinfre, sumnez 
Yancek o Burman venar canokte.' 

Holstead afirmis per kapsigno, ekiris 
apartamento. 

Elena tordis sua manui. “Esas tarda. Me 
devas irar. Me devas irar a mea bebeo.” 

Benjamin ne atencis el. “Nun me itere 
questionos vi. Sideskez, Sandra, me 
expektas longa nokto.” 

Ante ke la televiziono pleis la himno 
nacional e montris la prob-imajo pos 
noktomezo, Mimi sucesis dormeskar. El 
apogis su an Vince, sua vizajo presita an 
ilua sino. L'okuli di Vince anke esis klozita, 
ma il ne dormis. Il sekrete spektis la homo 
qua kaptabis li. 

Roberto sidis en berjero, revolvero 
expozita en un manuo, e regardegis la nun 
ekswichita televiziono. Il ne semblis pensar, 
pro ke il ne esis kapabla pensar. Il ne pensis 
pri adube fugar, ne pensis pri to quon il nun 
facez, ne pensis mem pri la homi quin il 
enkarcerigas. 

Un horo forpasis. Roberto ne dormeskis. 
Il adminime savis, ke il mustas ne dormar. Il 

ferme tenis la revolveri, freque tushis la 
posho en qua esis la restanta bank-bilieti. 

Ye du kloki Vince sentis sua brakio 
priklar pro la pezo di sua spozino. Il 
movetis, extensis la brakio priklanta. 
Roberto quik levis pafilo e regardetis il. 
Vince sucesis ridetar. 

“Me regretas. La brakio dormeskas.” 

La mieno di Roberto ne alteresis. 

“Me durstas,” dicis Vince. ‘Ka vu deziras 
biro?” 

Roberto regardegis. Pos plura sekundi il 
konkordis per kapsigno. Il staceskis. Ilua 
genui krakis. 

Vince tenere movis Mimi, apogis el an 
kuseno. El murmuretis ma ne vekis. Vince 
lente staceskis, movis vers la koqueyo. La 
hundo quik rekte sideskis, erektis sua oreli. 

Roberto sequis. Il stacis ye la pordo, ube 
il povas vidar e Vince e Mimi. 

Vince apertis la frigorizilo. “Nur Blatz. 
Ka 's oke?” 

Roberto palpebragis. “Sat bona.” 

Vince ektiris du bidoni, klozis la 
frigorizilo, trovis apertilo e puncis du trui 
aden la suprajo di singla bidoni. Il 
transdonis un de oli a Roberto, qua recevis 
ol per la sinistra manuo, regardetis ol, 
turnis la bidono, e levis ol a sua boko. 

“Saluto, murmuris Vince. 

Roberto regardis il, drinketis. Glutis. 
Lekis sua labii. 

‘Ni sideskez il dicis, ed agitis la 
revolvero. Vince preterpasis il, rieniris la 
salono, sorgeme sideskis apud Mimi ed itere 
embracis el. 

Se Vince esperis ebriigar Roberto, il 
faliis. Roberto lente drinketis la biro dum 
plu kam mi-horo, forpozis ol sen pardrinkir 
ol. 

La hundo Bebeo rekte sidis avan la 
televiziono e regardis nun Vince, nun 
Roberto. Pos multa tempo Roberto abasis la 
sinistra manuo, gestis a la hundo. Bebeo 
hezitis. Roberto ridetis, facis kiso-soni per 
la boko. Bebeo staceskis e lente proximeskis 
ad il. Roberto tushis la kapo dil hundo, 
gratis l’orelo. La hundo inklinis sua kapo, 
apertis la boko, nelaute anhelis. 

“Bona hundo,” murmuris Roberto. 

Yes, dicis Vince. “El es bona hundo.” 

Pos plusa du hori Vince dicis, “Me 
regretas, ma me mustas urinifar.’ 

Roberto, qua longatempe regardegabis 
l’obskura fenestro, poke tresayis. Il gutur- 
ridis. “Anke me. Nur esas la supra latrino?” 

“Yes. Ni ne esas richa.” 

Roberto regardis Mimi, qua ne movabis 
dum hori. “Kad el vere dormas?” 

“Yes. Ne suciez, ni ne facos nulo.” 

Roberto pensis, fine afirmis per 
kapsigno. La du viri staceskis. Vince duktis 
il adsupre per l'eskalero, alonge la koridoro, 
a mikra balneyo. Roberto lasis il unesme 
urinifar dum ke il stacis ye la pordo, 
revolvero apuntita ye la granda viro, ma 
regardis la plafono. Pose Roberto igis Vince 
stacar ye la pordo, nehabile esforcis apertar 
sua pantalono per la sinistra manuo, 
tandem sucesis. Nulo venis. Pos minuto, 
Roberto dicis, “Hu.” 

“Me ne spektas,” Vince dicis. 

‘Hu. Roberto ridetis. “Me esis sempre 
pudoroza.” 

‘Me ne spektas. Vince regardis la 
koridoro, la pordo di la lito-chambro di sua 
filii. 

‘Me havas du fratini. Me esis sempre 
pudoroza, repetis Roberto. Il profunde 
respiris, komencis urinifar. 

Pose li retroiris alonge la koridoro. 
Vince askoltis ye la pordo di la chambro di 
sua filii, audis la milda respirado di la du. 
Roberto tushis ilua dorso per la fusilo dil 
revolvero. Li decensis al salono. 

Plusa du hori lente pasis. Lumo kreskis 
en la cielo dop la fenestri, skarlata lumo di 
nova dio varmega. Bebeo jacis apud la 
berjero ube sidas Roberto. Roberto lasis sua 
manuo karezar la kapo dil hundo. 

Vince, exhaustita, klozis sua okuli. Il 
nelaute demandis, “Quante longe vu restos 
hike?” 

Roberto surprizite regardis il. Quale se 
il ne ja konsideras tala questiono. 

‘Me ne savas, Roberto respondis. 
“Ankore ne savas.” 

Vince regardis la horlojo qua pendas an 
la muro super la televiziono. “Ka me darfas 
enswichar la televiziono?” 

Roberto nekomprenante regardis il. Pos 
minuto il dicis, Yes.” 

Vince staceskis. Mimi murmuris, apertis 
l’okuli, grunis, “Vince?” 

Vince enswichis la televiziono. ‘Me es 
hike, karino.” 

L'ekrano dil televiziono lente lumizesis. 
Muziko matide sonis. 

Mimi cirkume regardis, vidis Roberto en 
la berjero, vidis la pafili. Ha,” el dicis, quale 
se mala sonjo duras tro longe. ‘Vu es 
ankore hike,” dicis Mimi. 

Roberto regardis il. “Me regretas.” 

Mimi ekpulsis mikrega rido-sono 
desesperanta. 

Roberto karezis la kapo di Bebeo. “Bona 
hundo.’ 

Bebeo stacis, marchis vers Mimi e 
Vince, rapide ed avide agitis sua kaudo. 

“El bezonas ekirar, dicis Vince. 

Roberto ne movis dum minuto. Pose il 
subite decideme afirmis per kapsigno. 
“Komprenende.” Il fricionis sua okuli per la 
sinistra manuo. ‘Kompatindo.’ La revolvero 
ne movis for la gespozi. 

Tump-o sonis de la supra etajo. 

“La kindi vekas,” dicis Mimi. 

“Vi omna vekas frue,” Roberto dicis. 

“Me laboreskas frue, dicis Vince. “Me 
mustas balde irar a mea travalio.” 

“Vu ne irez.’ 

Vince regardetis Mimi. 'Se me ne irus, 
on pensus, ke ulo mala eventas che me. 

Roberto regardis il. “Pri quo vu laboras?” 

“Me es kamion-duktisto.” 

“Telefonez. Dicez, ke vu maladesas.’ 

Vince ne hezitis “Me nultempe es 
malada. On savos—” 

Mimi sizis ilua brakio, presis ol. “Nur 
telefonez, Vince.” 

Roberto lente afirmis per kapsigno. 
“Telefonez.' 

Vince sospiris. “Ne ja. Nulu ja asistas 
che l' kontoro til sis kloki.” 

La hundo Bebeo ploretis e regardis 
Mimi, Vince, mem Roberto. 

La hundo, Vince dicis. “El mustas 
ekirar. El expektas promeno.’ 

Ka vu promenigas el? questionis 
Roberto. 

‘Kustumale.’ 

‘Ne hodie. Ka vu ne havas kateno? Me 
vidis kateno lastanokte.” 

Vince sospiris. “Yes.” 

‘Ekirigez el. Me spektas.” 

Mimi staceskis, extensis su. ‘Me mustas 
irar al kindi.” 

“Bone. Ne apertez la boko, restez kalma. 
Irez.' 

Mimi acensis l’eskalero. 

Roberto regardis Vince. “Oke. Nun la 
hundo.’ 

Roberto sequis Vince aden la koqueyo, 
la hundo saltetis cirkum li. Vince kaptis la 
hundo ye la koliaro, apertis la dopa pordo. 

“Ne esez stupida,’ avertis Roberto. 

“Tote ne.' Vince trovis la kateno, ligis ol 
al koliaro, pulsis la hundo adextere. Bebeo 
questioneme regardis il. “Nula promeno 
hodie, Bebeo. Irez. Facez tua afero.” 

La hundo longatempe ne movis. Vince 
klozis la pordo. “El facos nulo sen me.” 

“El standas bone.” 

‘Nu,’ fine dicis Vince. “Ka ni darfas facar 
kafeo?” 

Roberto konkordis per kapsigno. Vince 
apertis armoro, ektiris bidono de kafeo, 
plenigis la filtrilo per kafeo, aquo, acendis 
gas-brulilo e pozis la poto adsur ol. 

Roberto «audis desupre travarsata 
latrino, aquo fluanta, babilado infantatra. 

“Ka vu deziras pano rostita?” questionis 
Vince. 

Roberto quik konkordis per kapsigno. 
“Danko.” 

Vince remarkis lo, ma sua mieno ne 
alteresis. Il apertis pano-buxo, pozis pan- 
lanchi aden rostilo. Il apertis la frigorizilo, 
ektiris butro, bokalo de konfitajo. La kindi 
kustumale manjas cerealo. Ka vu?” 

“Nur pano. Me ne multe hungras.” 

Vince preparis la tablo por la familio, 
tiris alta sidilo por infanto de chambro- 
angulo a la tablo, apertis kabineto, ekportis 
sidilo faldebla. “Por vu. Me havas oli por 
amiki, kande ni kart-ludas.” 

Roberto regardis il. 

Vince duris preparar la frua dejuno. 
Roberto sideskis adsur la sidilo faldebla. 

Ilua sinistra manuo restis en sua posho, 
apuntis revolvero ye la viro okupata. 

Mimi eniris tenante la filino Kathy en 
sua brakii. La puerulo Bobby marchis dop 
el, hararo humidigita e nete brosita, la blua 
pijamo tordita en un pugno. Il babilis pri 
ludor en parko ma subite haltis pro vidar 
Roberto. 

“Tu rimemoras nia amiko, Bobby, ka 
ne?” Mimi dicis. 

“Ka lu dormis hike?” questionis Bobby. 

Mimi hezitis, respondis, “Yes, Roberto 
vizitas ni. Quale onklulo Pete.” 

L'infantino, qua pendis en la brakii di 
sua matro apud l’ocidero, extensis la manui 
e sizis la hari di Roberto. Il ne tresayis. Il 
ridetis. Bona matino, Kathy. 

Mimi regardis Vince, qua nulon signifis. 

La familio e Roberto dejunetis, la 
puerulo babilis, adulti restis tacema. En la 
salono la televiziono murmuris, muziko 
sonis plu laute de tempo a tempo kande on 
esforcis vendar ico od ito. 

Pro quo Papa ne iras por laborar?” 
questionis Bobby. 

Mimi pretextis nutrar l’infantino. Vince 
staceskis e riplenigis sua taso. “Nu, ni havas 
vizitanto, Bobby. Me restas heme hodie.” 

“Ka vakanco?” 

“Yes, simile a vakanco.” 

“Ho. Me iros ludar kun Tim posdimeze,” 
serioze dicis Bobby. 

Roberto regardetis Mimi, negis per 
mikra kapsigno. 

Mimi dicis, “Ho, me regretas, ke tu 
restez heme hodie, karo. Kun papa e me.’ 

‘Ma tu promisis!” 

‘Ni havas vizitanto,” dicis Vince. Kande 
on vizitas, ni restas por esar kun lu.” 

“Tim expektas me venar!” 

‘Ni telefonos a Tim, Mimi dicis. 

Bobby budis. “Ne es yusta.” 

Vince pozis manuo sur la shultro dil 
puerulo. “Lo ne esas amikala, Bobby. Amiko 
vizitas ni, do ni restas heme hodie. Morge 
vu darfas ludar kun tua amiko.” 

Bobby budis. 

“Me regretas, Bobby,” dicis Roberto. 

Pose Mimi duktis la pueri adsupre por 
vestizar li e netigar lia chambro. Roberto 
atencoze askoltis dum ke Vince telefonis a 
sua kontoro. La konverso esis kurta. Pos 
akrochir la telefonilo, Vince dicis, “Li ne 
kredas, ke me maladesas.” 

“Ne importas.” 

‘Li forsan iraceskos.” 

“Ne importas. Roberto gestis per la 
manuo en la posho. “Aden la salono.” 

La televiziono ankore pleis, anuncisto 
raportis pri tifono che Filipini, plu kam cent 
homi mortinta. Acidento sur la Grand- 
Central-Parkway inter tri automobili e 
kamiono, trafiko klozita. Reklam-anunco 
por sigareti. 

Ambulanco-sireno sonis de la strado. 
Roberto e Vince tenseskis. Extere, la hundo 
aboyeskis. La sireno pluproximeskis, 
plulauteskis, diminuteskis, desaparis. La 
hundo tacis. La du viri laxeskis. 

Anuncisto che-televizione raportis, ke 
la policist-ocidero restas libera, repetis la 
historio pri ocido di detektivo Chowalski, 
Focido di sioro Starkman, audacoza 
eskapo del cinemo, raportis, ke la siorino 
Dunne, vundita da l’ocidero, restas stabile 
en hospitalo. 

Roberto ne regardis Vince, nelaute dicis, 
“Me supozas, ke vi ne multe estimas me. 

Vince regardis il, dicis nulo. 

“Me nur volas, ke vu komprenez. Me ne 
intencis pafar. Esis nur reflexo. Quale 
hundo sizata mordas.’ Il ankore regardis la 
televiziono. L'anuncisto nun raportis pri 
sporti di la nokto pasinta. 

“Omnakaze, ne importas,” dicis Roberto. 
“Me tote ne sucias, omnakaze. Ne importas.” 

La du viri regardis la televiziono. 

Che Otano la ceno esis ne plu ecitanta. Nun 
oflciro Yancek sidis kun la tri homini 
Otano, vartis til ke altru remplasos il. La 
filiini Otano iracoze sidis od iracoze pazis 
tra l'apartamento. Li boliis kafeo, nevolunte 
ofris ol al detektivo. Anna sempre sidis 
apud la radiofono, avide askoltis omna 
novaji pri sua filiulo, avide askoltis la sama 
vorti repetita. Irgekande raporto pri 
Roberto audesis, Elena staceskis ed iris aden 
la balneyo, o lito-chambro, o koqueyo. 
Sandra askoltis la raporti e furioze fumis 
sigareti. Vidante l'unesma sigareto, Anna 
jemis, “Ho Sandra, ma tu ne fumas, ka ne?” 

Sandra respondis nur per sputar fumo- 
spumo aden la aero. 

Plu tarde el dicis a Yancek, “Me devas 
esar che mea travalio. 

Yancek ocieme dicis, “Bonege, se vu 
deziras, ke oficiro esez apud vu ibe. Me 
telefonos por ulu.’ 

Siorino Evans nultempe permisus 
policisto en la butiko! 

Yancek levis la shultri. 

Sandra klamis, “Me perdos mea 
travalio!’ 

‘Un dio ne nocos vu.” 

‘Ne irez, Sandra, pregis Anna. ‘Me 
bezonas tu hike kun me.’ 

Sandra acendis nova sigareto. 

Pos plusa horo Sandra dicis, “Me 
dementeskos.” 

“Kalmeskez, dicis Elena. “Esas nula 
helpo til ke...' El regardetis la matro, qua 
anhelis. 

‘Li nultempe kaptos il,” dicis Sandra. ‘Il 
esas tro inteligenta.’ El violentoze sideskis. 
“Tro stupida e tro inteligenta. Probable il 
esas nun tre fora del urbo.” 

Yancek restis kalme e regardis sua karp- 
horlojo. 

Longatempe pose, Sandra staceskis. “Me 
mustas ekirar.” 

Yancek staceskis, apertis la pordo dil 
apartamento, revelis duesma policisto qua 

sidas sur stulo en la koridoro. “Adube?” 
Yancek questionis. La policisto adsupre 
regardis. 

Sandra sovaje cirkumregardis. “Por la 
posto.” 

“Bonege. Schmidt.” 

La policisto staceskis, gestis a la yunino. 
Sandra sizis klefo de tableto apud la pordo 
ed anhelante ekiris. Pos plura minuti el 
rivenis, mem plu furioze. 

‘Ta kerlo ne lasas me prenar mea 
propra posto!” el klamis. 

La policisto eniris dop el, transdonis la 
posto a Yancek. 

“Vi retenas la posto dil Unionigita Stati 
di Amerika!” Sandra kriis. “To esas nelegala! 
Me plendos al guvernerio! 

Yancek studiis la posto, du fakturi e 
kuverto skribachita. Il sentis en la kuverto 
ulo metala. Il regardetis la tri homini. 

‘Quo esas? questionis Anna. El 
staceskis. “Ka de ”Berto?” 

Yancek iris ad el, transdonis ol. 
“Bonvole apertez ol. Sorgeme.. 

Anna per manuo tremanta prenis la 
kuverto, lacerante apertis ol. El ektiris 
papera folio. Du klefi falis de ol adsur la 
dina tapiso. Yancek quik squatis e prenis ol. 

Anna rapide lektis. “Ha! 

Yancek extensis manuo. El pozis la noto 
aden ilua manuo. Il lektis, vokis, “Schmidt!” 
La policisto ye la pordo turnis su. “Restez 
hike dum ke me iras al radiofono.” Il kuris 
ek l'apartamento, pulsis la butono por 
advokar l’elevatoro, qua ne quik apertis su. 
Il vice decensis per l'eskalero. Extere il 
kuris al strad-angulo ed apertis la polic- 
telefonbuxo, levis la telefonilo. Pos sekundo 
il dicis, Konektez me a Benjamin, quik.” 

La sireni di tri polic-veturi kriachis vers la 
pensioneyo an Ludlow-strado. Benjamin, 
Holstead, e tri policisti kurante ekiris la 
veturi. Holstead klamis, ‘Vu, serchez kad 
esas ekireyo dope. Vu, restez hike, esez 
alerta.” 

Ye la pordo Benjamin pulsis la butono 
por la proprietero. Esis nula respondo. Il 
frapegis la pordo. Fine vizajo iracoza aparis 
dop la vitra pordo, vizajo di plumpa damo 
evanta plu kam sisadek yari. 

Benjamin montris sua insigno e pafilo 
tra la vitro dil pordo. “Apertez! Quik!” 

La damo paleskis, apertis l'interna 
pordo, pose l'extera pordo. “Quo eventas?” 

‘Ni serchas Otano!’ 

“Kad Otano? Esas hike nula Otano! 

“Evidente falsa nomo,” grunis Holstead 
a Benjamin. 

“Chambro numero quaracent-e-duadek- 
e-sis.' 

La damo retropazis. “Ta kerlo kun la 
hundeto.” 

La quar policisti, pafili extensita, kuris 
adsupre per l'eskalero til la quaresma etajo. 
“Esez alerta, sisis Benjamin. Li silencoze 
movis alonge la koridoro til la chambro. 
Mala odoro venis de dop ol. 

‘Hundo-feko ed urino, susuris 
Holstead. 

‘O lu ne es hike, o ne audacis ekirar,” 
afirmis Benjamin. “Restez alerta. Nula 
surprizo” Il frapegis la pordo. ‘Otano! 
Ekirez quik! Policisti! 

Nula respondo. 

“Otano, policisti! Apertez ca pordo!” 

Nula respondo. 

La proprietero anhelante aparis del 
eskalero. “Quon vi volas? Me ne vidis ta 
kerlo dum un o du dii.’ 

Holstead regardis Benjamin. “Ka ni 
darfas uzar la klefo?” 

Benjamin nelaute enpozis la klefo, 
turnis ol. 

Bruiseto dop la pordo. Ulo movas, 
skrachas. 

Benjamin e Holstead quik apuntis lia 
pafili ye la pordo. 

“Ho, ne domajez mea domo!” kriis la 
damo. 

Holstead unfoye pafis, Benjamin dufoye 
pafis. 

Nula bruiso. Li regardis luna l'altra. 

La du viri rektigis su, turnis su, 
ensemble lansis su ye la pordo shultro- 
avane. La pordo cedis su. 

La policisti eniris, pafili avane pozita. La 
chambro esis vakua ecepte por la hundeto, 
qua jacis partale sub la lito. Sango esis 
spricita trans la pavimento. Evidente la 
hundo stacabis an la pordo e kuglo frapabis 
lu. 

La hundeto ploretis, Vokuli larje 
apertita, rapide anhelis. Ol movetis 
l’avanpedi, feble esforcis reptar vers la du 
detektivi. 

Benjamin regardis la hundeto. Holstead 
rapide transiris la chambro. En un angulo 
esis tri amasi de hundo-feko, granda flako 
de urino. Un vakua bolo, un bolo miplena 
de aquo. Il serchis la tirkesti, la skribtablo, 
la kabineto. Il regardis Benjamin. 

Benjamin ankore regardis la vundita 
hundeto. “Me supozis, ke lu ne esabus hike.” 

tere a l'unesma pazo,” dicis Holstead. 
‘Lu nun povas esar irgaloke.” 

Ni prenos omno, serchos fingr- 
imprimuri, lo kustumala.” 

La proprietero, exter la chambro, kriis, 
“Vi pagos por mea pordo!” 

Benjamin regardis la hundeto. Dino 
jacis anhelante. 

Holstead dicis, “Ho, facez ol.” 

Benjamin afirmis per kapsigno, apuntis 
la pafilo, pafis. La damo dop li kirachis. La 
korpo dil hundeto jetesis trans la 
pavimento, jacis senmove. 

Benjamin dicis, “Feko. 

Televizion-raportisto naracis la biografio dil 
ocidero Roberto Otano. “...pos la morto dil 
patro, Otano livis la skolo evante dek-e- 
quar yari, laboris kom  send-puerulo, 
komizo, netigisto... L'okuli di Roberto 
spektis ma semblante ne vidis la ekrano. “... 
kom taxiisto til acidento, pos qua il 
desaparis dum plura semani e ne kontaktis 
la familio. Segun informo, Otano tatempe 
lojis en serio de chipa lojeyi e komencis 
nova kariero kom raptisto...' 

Vince e Mimi ankore sidas sur la sofao, 
vizaji pala, magra, okuli sinkita en obskura 
kavaji. La filino Kathy dormas kurvigita an 
la flanko di Mimi, la filiulo Bobby sidas 
tedata sur la pavimento avan la televiziono, 
budeme ludas per bulo e du kavalo-ludili. 


125 


‘nokte prehiere en l’Orpheum Teatro, 
Otano dormis en dopa rango de sidili kande 
oflciro Dunne rikonocis lu del afisho e 
sendis sua spozino ek la teatro...’ 

Roberto palpebragis. “Me regretas un 
kozo,” il murmuris. 

Vince e Mimi fatigite regardis il. 

‘Me nultempe fierigis mea matro. Facis 
nulo por fierigar el’ Roberto gratis la 
bandajo sur sua suro. “Esis stupida vivo. Me 
pensis, ke me ne esas stupida. Ma me ya 
esas. Nun esas tro tarda. O la policisti 
mortigos me, o me mortos per la stulo 
elektral.” 

Vince presis la manuo di Mimi. 

Roberto karezis la kapo di Bebeo. 

“Me havas hundo,” il murmuris a su. 
“Bona hundeto, beleta.” 

Vince parolis rauke pro la longa hori di 
taco. “Me opinionas, ke tu povis esir bona 
kerlo,” il dicis. 

Roberto surprizite regardis il. 

“Me regretas, ke tu sufras tala fusho.” 

Roberto ne respondis. Plu tarde, il 
susuris, “Timo. Me sempre timis.” 

Bobby jetis kavalo-ludilo trans la 
pavimento. “Es varmega! Mama, me es 
varmega.’ 

Mimi dolce dicis, ‘Yes, Bobby, esas 
varmega.’ 

‘Me volas ekirar, jemis Bobby. ‘Pro quo 
me ne povas irar adextere? Me deziras 
ludar extere.’ 

Vince apertis la boko por parolar, ma 
Roberto astonante dicis, “Yes, esas tre 
varmega. Ni ekirez.' 

Vince e Mimi regardegis. 

“Dum kurta tempo,” pluse dicis Roberto. 

Il staceskis, la sinistra manuo ankore 
tenante un de la revolveri en la posho. 
Bobby quik staceskis e kuris a la pordo. 

“Vartez ni, Bobby!” Vince timoze dicis, 
regardis Roberto. 

Roberto dicis, Lasez lu ekirar.” 

Bobby ja apertabis la pordo e kuris 
adextere. Bebeo sequis e joyoze aboyis. 
Vince e Mimi lente e penoze staceskis. 
Mimi levis la puerino, qua vekis ed akute 
kriis. 

“Forsan es brizo, Roberto dicis. “Ekirez. 
Me sequos.” 

Le Bullard heziteme ekiris la domo. 
Roberto regardetis la televiziono, sequis li. 

Esis preske dek-e-sep kloki e duimo. 
Multa automobili movis alonge la strado. La 
streta domi trans la strado esis blindigante 
lumizita da la alta suno, cise esis kurta 

ombri avan la domi. La avana gazoneto esis 
verda pro recenta pluvo. Du nove plantacita 
rododendri esis pozita ye anguli dil domo. 
Sur la gazono-lanterno restis senkolorigita 
rubando Kristonaskal. 

Bebeo quik kuris ad un de la mikra 
rododendri ed urinifis. Bobby esis ja sur la 
trotuaro. 

‘Bobby!’ kriis Mimi. “Retrovenez!' 

“Tim es en sua gazono!” il klamis, ma 
hezitis. “Me vidas lu!” 

Vince regardetis Roberto, qua stacas ye 
la pordo. Roberto extensabis sua brakii vers 
la cielo. Ilua manui esis exter la poshi, e 
vakua. Ilua okuli esis klozita. 

Vince rapide regardis Mimi, qua quik 
komprenis. Vince sizis Kathy ek la brakii di 
Mimi, sisis, Kurez!” 

Li kureskis tam rapide posible. Ye la 
trotuaro Vince klamis, “Bobby, kurez! Kurez 
tam rapide posible!” 

Li ne regardis retroe. Bebeo kuris avan 
li, ecitite aboyis. Du homi promenis vers li, 
Vince kriis, “Atencez! Kurez! Esas homo 
kun pafilo” Homino sur portiko qua 
sukusas tapiseto regardegis. “Enirez la 
domo, quik! Esas homo kun pafilo! 
Telefonez al policisti! Es Otano! 

Sur la perono di la Bullard-domo, 
Roberto regardegis dum instanto. Il 
avanpazis, faletis sur la grado, la vundita 
gambo faliis, il frapis la betono dil gradi per 
un genuo, falis adsur la herbi. Ilua manuo 
reflexe movis a la posho, il ne nun povis 
vidar la fuganta familio pro hegi, arbusti. Il 
penoze staceskis. Multa homi ekirabis la 
domi, automobili haltis en la strado. 

Roberto, nun portante la du revolveri en 
sua manui—quale li venabis ek la poshi?— 
lekis sua sika labii. 

Do, il pensis sen pensar. Finita. 

Pos kelka sekundi, tro balde, sireni fore 
soneskis. 

No. 

Roberto sukusis su, turnis su, kuris 
aden la domo, bruisoze klozis la pordo, 
seruragis ol, esforcis pensar, esforcis 
pensar, ma sua respiro esas tro rapida, la 
peno del gambo tro multe jenas, la pafili 
tremas en sua manui. Nur tri vorti kuras tra 
ilua mento. Ne ja finita, ne ja finita. 

La sireni pluproximeskis, un, du, tri 
sireni. Roberto regardetis tra fenestro. 
L'unesma polic-veturo garis su avan la 
domo. Homi en la strado, sur la trotuaro 
indikis la domo. Quik venis duesma, 
triesma polic-automobilo, qui saltis super la 

bordo-petro aden la gazono, haltis jus avan 
la gazono-lanterno. 

Ne ja finita. Ne ja finita. 

Policisti saltis ek l’automobili. Multa 
homi stacis avan la domi trans la strado, sur 
la trotuaro, spektis. 

Policisto kriis a li, “Enirez! Forirez! Ca 
homo esas ocidero! Lu esas armizita e tre 
danjeroza! Enirez via domi!' 

Pensez, pensez, pro quo me ne povas 
pensar? Roberto extensis la manui qui tenis 
la revolveri, apuntis li ye la fenestri dum ke 
il heziteme stacis en la salono. La 
televiziono bramis, anuncisto babilis, ke on 
komprez Alka-Seltzer, plop-plop, fiz-fiz. 

Policisto levis plulautigilo a sua boko, 
klamis, “Otano! Otano! Otano! Ekvenez kun 
la manui elevita! Ni cirkondas vu! Esas nula 
chanco! Ekvenez quik kun la manui 
elevita!” 

Nun esis nulo timo. Sen pensar, pro ke 
il ne povis pensar, Roberto pafis dufoye, 
quarfoye tra la fenestri. 

Extere, ta homi qui restis sur la strado 
kriachis e kureskis. La policisti shirmis su 
dop l’apertita pordi dil automobili e 
pafeskis aden la domo. La fenestri 
frakasesis, la vitro dil pordo frakasesis, la 
muri dil domo explozis en linei di trueti. 

Itere Roberto pafis. Quik il kuris aden la 
koqueyo, regardis tra la dopa pordo, vidis 
nulu extere, li ne ja tote cirkondas la domo. 
Il jetis su tra la pordo, kureskis. 

‘Otano! Otano! kriis la voco 
plulautigita dil policisto. “Ekirez nun kun la 
manui elevita! Esas nula chanco, Otano!' 

Ne ja finita, ne ja finita, pensis la 
kuranta ocidero. 


Benjamin e Holstead recevis l'informo de 
Flushing dum ke li veturiris sur la FDR- 
choseo. Benjamin frapegis la tablero. “Deo 
damnez omno, li havos lu ante ke ni arivos! 
Hastez!' Holstead, qua veturiris, enswichis 
la sireno e rapidigis lautomobilo adsude, 
vers la Queensborough-ponto. 


Nula respondo venis ek la domo en 
Flushing. Polic-serjento itere levis la 
plulautigilo, klamis, ‘Otano! Otano! 
Ekvenez!' 

Nula sono. 

La serjento gestis a du policisti. Ta du 
sorgeme reptis de l’automobili cirkum la 
domo til la dopa gazono. Li vidis, ke la dopa 

pordo ocilas apertite. Un de li klamis, ‘La 
pordo hike 's apertita!' 

‘Spektez ta pordo, ni eniras! klamis la 
serjento. Il gestis a tri oficiri. “Restez alerta! 
Otano! il klamis per la plulautigilo. “Ni 
envenas!” 

La policisti lente proximeskis la domo. 

Homo ye l’apuda domo subite ekpozis 
sua kapo e kriis a la policisti dop la domo, 
Tl fugas! Me vidis il! Il saltis super mea 
fenco!” 

La policisto klamis al serjento, la 
serjento ekiris e klamis a du altra policisti, 
“Restez hike, traserchez la domo! Morris! 
Burns!” La du policisti avancis. “Persequez 
dop la domi, ni iros per la strado! 

Il kuris cirkum la domo al automobilo, 
l’altri eniris lia propra veturi La motori 
mujis, sireni kriachis, la veturi hastis aden 
la strado ed iris segun la direciono indikata 
dal vicino per frenezioze agitata manuo. 


Roberto kuris, anhelis, klimis du fenci, 
atingis strado, kuris rapide ma ne tam 
rapide posible pro la vundita gambo. Ulu 
vidis il, klamis, il senskope pafis aden la 
aero, la homo grunis e faligis su dop arboro. 
Roberto kuris, vidis plu granda edifico, 

laverio, kuris cirkum ol. La nexta edifico 
esis alta de quar etaji, il saltis adsupre a 
l’incendiala salvo-skalo, sizis ol, rapide 
klimis til la plata tekto, kuris trans ol, 
cirkum aero-shakto. Nun trans la strado 
altra homi inklinis su tra fenestri, serchis la 
strado, klamis. Tro multa homi, tro multa 
homi. Roberto celis su dop la parapeto ye la 
bordo dil tekto, anhelis dum plura sekundi. 
Ma l'edifico trans la strado esis plu alta per 
tri etaji kam olta sur qua il squatis, homo en 
fenestro qua audabis la pafado ja vidas il. 

Tro multa damninda homi! 

Sireni pluproximeskis, la polic-veturi 
eniris la strado, la homo an la fenestro vidis 
li, klamis ulo, indikis per frenezioza gesti. 
Altri en la strado audis, haltigis la polic- 
veturi, adsupre indikis per la fingri. 

Roberto squatante kuris a la dopa bordo 
dil tekto, regardis trans la parapeto, kuris 
adube il vidas altra incendiala salvo-skalo, 
saltis super la bordo e falis adsur la suba 
balkono metala. La doloro en la gambo 
shokis il, ma il ne atencis ol, quik decensis 
la skalo, de balkono a balkono. Saltinte al 
tero, il falis, quik staceskis, klaudikante 
kuris, adube il ne savas, nur fore, for la 
sireni kriachanta. Il atingis la nexta strado, 
kuris trans ol, kuris cirkum altra 

apartamenteyo, venis a choseo. Ilua 
respirado nun esis kulteli lacerante la 
pulmoni. 

La sireni ja itere pluproximeskis, voci 
omnube klamis. La doloro di la gambo 
preske haltigis il, il sentis fresha sango fluar 
de la nun riapertita vunduro. 

Dop il voco di damo kriis al policisti 
persequanta, ‘Yen! 

Roberto deliratre cirkumregardis, vidis 
altra salvo-skalo qua pendas de balkono 
alte super la tero, klaudikis ad ol, saltis 
unfoye, dufoye, trifoye, sucesis sizar ol, 
hisis su adsupre. Il klimis a V unesma 
balkono, tiris su adsur ol, anhelante pauzis 
dum instanto. Il regardis tra la fenestro. 
Vidis nulu. 

La sireni kriis de la strado. Subite itere 
aparis polic-veturo ye l’angulo dil 
apartamenteyo, policisti saltis ek ol. 

Roberto ulmaniere levis su, apuntis, 
pafis. La policisti presis su an la muro, du 
plusa policisti anhelanta aparis de cirkum 
l’edifico. La tri pafis per granda salveo. 
Roberto faligis su. Il pedfrapis la fenestro, 
frakasis ol. Sub la kuglo-sturmo il reptis tra 
la fenestro, tranchis su per la vitro-peci. Il 
turnis su, frenezioze pafis til ke la revolveri 
esis vakuigita. 

Il pozis manuo aden posho, ektiris la 
buxedo de kugli. Ilua manuo trepidanta 
lasis ol falar. Kugli spricis ek ol, rulis 
omnadirecione. Il frenezioze sizis ye oli, ma 
sua kolda manui ne povis kaptar oli, sua 
fingri glaciigita ne povis flexar. Il audis su 
ploretar. 

Ne ja finita. Ne ja finita. 

Silenco dum minuti. 

Voco kriis, “Restez ibe! Gardez, ke lu ne 
retrovenez! 

Policisti kurante eniris l'edifico, kuris 
adsupre, dek viri, pafili extensita, vizaji 
severa e furioza ed avida. Lia radiofoni 
sonegis, ekis en la koridori. 

“L'unesma etajo!’ 

‘Dek fenestri dil norda latero! 

Li serchis, quik trovis l’apartamento 
quan il enirabis. 

Sen averto, li pafis tra la pordo, 
pedfrapis ol. La pordo krakis, falis apertite. 
La policisti itere sendis salveo aden 
l’apartamento. Fotografuro enkadrizita an 
la muro bruisoze frakasesis, falis. La 
policisti eniris. 

Li trovis yunulo kurvigita sur la 
pavimento, sua brakii kovris sua kapo, la 
manui esis vakua. 

“Ne me!’ il kriis. “Ne me! Me lojas hike! 

Tainstante du policisti aparis en la dopa 
fenestro frakasita. 

‘Es tu, Otano, dicis un de la policisti. 
‘Es tu. Staceskez.” 

Li bruske hisis il ad ilua pedi, avane tiris 
ilua brakii, manotizis oli. 

La serjento eniris l'apartamento, “Ha,” 
lu dicis. “Serchez l'apartamento, kaze ke 
esas altru.’ 

La policisti sur la balkono eniris, un de 
li serchis la koqueyo. “Yen,” lu dicis. Il celis 
la pafili en la forjetajuyo.” 

“Ka du?” 

“Yes, du revolveri.” 

Altra policisto eniris del lito-chambro. 
“Nulu.” 

“Bonege. Tu es fortunoza, Otano, ’ dicis 
la serjento. “Ne donis a ni oportunajo pafar 
tu, bastardo. Ni irez, e lu brutale pulsis 
Roberto adavane. 

Roberto faletis, ilua gambo krulis. “Ne 
povas, il anhelis. “Ne povas.” 

“Tu ya povas. La serjento sizis ilua 
shultri e stacigis il, pulsis il vers la pordo. 

Faletante, mi-portite, Roberto decensis 
l'eskalero e pasis adextere aden la brilanta 
lumo dil suno. Hom-amaso cirkume stacis, 
obstruktis la strado. Ma kande plusa polic- 

veturo proximeskis, sireno krianta, la homi 
formovis e lasis ol pasar. 

De ta automobilo la detektivi Benjamin 
e Holstead saltis, kuris a la grupo ye la 
pordo. 

‘Ka vi havas lu? Kad irgu es nocita?” 
questionis Benjamin. 

“Nulu, respondis la policisto. “Lu 
kaptabis familio. Li omna eskapis nenocita.” 

Danko al Deo, Holstead sospiris. 
“Bonege. Omno es finita, Otano.’ 

Roberto nur regardegis. 

“Tu donis a ni bona chaso, Otano, dicis 
Holstead. Venez.” 

“He,” dicis Roberto. 

Benjamin questioneme regardis il. 

“Telefonez a mea matro, ka? Demandez, 
kad el queris Dino.” 

Holstead regardis Benjamin. 

‘La hundo,” Benjamin dicis. 

Holstead dicis, La hundo ’s mortinta.” 

Roberto abasis sua “kapo, unfoye 
singlutis. 

Finita. 

“Venez.” 

Subite Roberto jetis su adsur la 
detektivo, sua manui manotizita tastis por 
la revolvero en ilua manuo. 

La serjento klamis, sizis ilua shultro, 
retrotiris e turnis il, pafis. Homi en la turbo 
kriachis. Roberto falis adsur la gradi, glitis 
adinfre, granda truo tra sua ventro. Il tordis 
su dum plura sekundi. 

La du detektivi regardegis la yunulo, 
qua tandem jacis senmove. 

La serjento dicis, “Me mustis. Vi vidis.” 

Benjamin netigis sua vestono. Il serchis 
sua chapelo, qua falabis. Policisto trovis ol, 
prenis ol, transdonis ol al detektivo, qua 
murmuris, “Danko, e ripozis ol sur sua 
kapo. 

‘Stupidulo,’ murmuris Holstead. 

“Plu bone tale, me supozas, Benjamin 
dicis. “Nula judicio-spenso.” 

Holstead konkordis per kapsigno. 

